
ABSTRACT
Regimul constituţional reprezintă modalitatea prin care un regim politic se exprimă în plan constituţional şi juridic. În funcţie de regimul politic al unui stat şi de forma de guvernământ, dispoziţiile constituţionale consacră principiile pe baza cărora sunt definite şi delimitate noţiunile de putere legislativă şi putere executivă, cu referire la prerogativele preşedintelui, guvernului şi parlamentului.
În funcţie de criteriul raporturilor existente între puterea legislativă şi puterea executivă, în statele membre UE se pot distinge:

- regimuri constituţionale prezidenţiale, guvernate de principiul monocefalismului executivului şi al autorităţii preşedintelui, precum şi de principiul independenţei Preşedintelui şi a Parlamentului (Cipru); 
- regimuri constituţionale semiprezidenţiale – în care guvernul răspunde solidar în faţa parlamentului ales prin vot universal şi direct, preşedintele fiind ales, de asemenea, prin vot universal şi direct (Austria, Bulgaria, Finlanda, Franţa, Irlanda, Lituania, Polonia, Portugalia, România, Slovenia); 
- regimuri constituţionale parlamentare – în care autoritatea primului-ministru este supusă controlului parlamentului, iar preşedintele are competenţe executive limitate (Cehia, Estonia, Germania, Grecia, Italia, Letonia, Slovacia, Ungaria);

- monarhii constituţionale (Belgia, Danemarca, Luxemburg, Marea Britanie, Olanda, Spania, Suedia).

Lucrarea prezintă caracteristicile regimurilor constituţionale de guvernare din statele membre UE.

I. REGIMUL CONSTITUŢIONAL PREZIDENŢIAL

1. Caracteristici generale
Regimul prezidenţial se caracterizează prin separaţia absolută sau rigidă a celor trei puteri ale statului, departajare consacrată de Constituţie - actul juridic fundamental al unui stat.
În cadrul unui regim prezidenţial:

- preşedintele este ales prin vot universal, egal, direct şi secret pentru un mandat a cărui durată variază de la o ţară la alta. Din punct de vedere al reprezentativităţii, preşedintele deţine o poziţie egală cu cea a parlamentului, procedura alegerii preşedintelui fiind similară cu cea prevăzută pentru alegerea parlamentului.  În cadrul regimului prezidenţial puterea legislativă şi o parte a puterii executive (şeful statului) au o legitimitate şi, implicit, o autoritate identică, ambele fiind organe reprezentative, alese prin vot direct sau indirect;
- puterea executivă este încredinţată preşedintelui, învestit, totodată, cu largi prerogative în conducerea generală a statului;

- preşedintele nu are competenţa dizolvării parlamentului, iar acesta nu-l poate revoca/demite pe preşedinte. Imposibilitatea revocării nu înlătură posibilitatea parlamentului de a-l pune sub acuzare pe şeful statului (pentru anumite fapte şi conform unei proceduri speciale);

- miniştrii nu răspund politic în faţa parlamentului pentru activitatea guvernamentală pe care o desfăşoară.

- membrii executivului sunt numiţi şi demişi de către preşedinte, fără intervenţia parlamentului. 
Regimul prezidenţial se caracterizează prin inexistenţa mijloacelor de presiune reciprocă a puterilor; parlamentul nu poate demite executivul, al cărui şef este Preşedintele care îşi sprijină legitimitatea direct pe popor, fără ca organul legiuitor reprezentativ să aibă vreun rol.
Regimul prezidenţial nu este atât de mult influenţat de tipul atribuţiilor preşedintelui, de prerogativele acestuia(mai mari sau mai mici), ci de modul în care această putere considerabilă se încadrează în mecanismul controlului democratic. Regimul permite înfăptuirea reală a aspiraţiilor democratice prin raportarea la un întreg sistem de norme şi mecanisme, de instituţii şi forme de control care îi garantează eficienţa şi stabilitatea.
Regimul prezidenţial constituie o formă eficientă şi viabilă de organizare a puterilor consacrate de Constituţie, cu condiţia de a fi permanent raportat la un sistem de control şi de verificare a modului de exercitare a prerogativelor de către preşedinte. „Eşecul instituţiei prezidenţiale într-o serie de foste state socialiste se datorează nu faptului că instituţia prezidenţială ca atare nu ar conţine elemente democratice, ci datorită împrejurării că ea nu se integra în mod armonios într-un sistem de control valabil pentru instituţiile statului – parlament, justiţie etc. – care erau de fapt subordonate puterii prezidenţiale.”

2.Stat membru cu regim prezidenţial
Singurul stat membru UE cu regim prezidenţial este Republica Cipru.
Potrivit art.1 din Constituţie, Cipru „este republică independentă şi suverană, cu regim prezidenţial”, fondat pe principiile legalităţii, separării puterilor în stat, imparţialităţii sistemului judiciar şi apărării drepturilor şi libertăţilor fundamentale ale omului”.
Preşedintele Republicii, ales prin vot direct, universal şi secret, pentru un mandat de 5 ani, este atât şeful statului, cât şi şeful Guvernului.

Constituţia face o distincţie clară între cele trei puteri în stat: puterea executivă -  exercitată de Preşedinte, Vice-preşedinte şi Consiliul de Miniştri, puterea legislativă - exercitată de Camera Reprezentanţilor, organul legislativ suprem al Republicii Cipru şi puterea judiciară - exercitată de instanţele judecătoreşti.

Deşi Camera Reprezentanţilor este organul legislativ suprem, organele puterii executive au competenţa de a stabili normele juridice necesare pentru aplicarea unei legi şi de a adapta legea la numeroasele situaţii în care aceasta poate fi aplicată. Competenţele atribuite executivului de a adopta norme juridice suplimentare necesare aplicării şi executării unei legi sunt numite competenţe de reglementare.
3. Prevederi constituţionale în materie
“Art.39

1. Preşedintele şi Vicepreşedintele Republicii sunt aleşi prin vot direct, universal şi secret şi, cu excepţia unei alegeri parţiale, se desfăşoară, separat, în aceiaşi zi.
În cazul în care pentru fiecare funcţie există un singur candidat în alegeri, acesta va fi declarat ales.

2. Este ales candidatul care a obţinut peste 50% din voturile valabil exprimate. Dacă niciunul din candidaţi nu obţine majoritatea necesară, alegerile se repetă în aceiaşi zi din săptămâna următoare, între primii doi candidaţi care au obţinut cel mai mare număr de voturi valabil exprimate. Se consideră ales candidatul care a obţinut cel mai mare număr de voturi valabil exprimate la alegerile repetate.
(…)

Art.43
1. Preşedintele şi Vicepreşedintele Republicii au un mandat de 5 ani, care începe la data învestiturii, deţinând această funcţie până la învestirea Preşedintelui şi Vicepreşedintelui nou aleşi. (…)

Art.45
1. Pe durata mandatului, Preşedintele sau Vicepreşedintele Republicii nu poate fi pus sub urmărire penală, cu excepţia cazurilor prevăzute de prezentul articol.

2. Preşedintele sau Vicepreşedintele Republicii poate fi pus sub urmărire penală pentru înaltă trădare, pe baza acuzaţiei introduse de Avocatul General sau Adjunctul Avocatului General al Republicii în faţa Înaltei Curţi şi a rezoluţiei Camerei Reprezentanţilor, adoptată prin vot secret, cu o majoritate de ¾ din numărul total al deputaţilor.

Rezoluţia nu poate fi adoptată, înscrisă pe ordinea de zi sau dezbătută de Camera Reprezentanţilor dacă propunerea de rezoluţie nu este semnată de minimum 1/5 din numărul total al deputaţilor.
Art.46
Puterea executivă se exercită de către Preşedintele şi Vicepreşedintele Republicii.
În exercitarea puterii executive, Preşedintele şi Vicepreşedintele Republicii dispun de un Consiliu de Miniştri format din 7 miniştri greci şi 3 miniştri turci. Miniştrii sunt desemnaţi de Preşedintele, respectiv Vicepreşedintele Republicii, printr-un document semnat de amândoi. Miniştrii pot fi aleşi din afara Camerei Reprezentanţilor.(…)
Art.55
Preşedintele Republicii convoacă şedinţele Consiliului de Miniştri. Convocarea se face, în timp util pentru un anumit subiect, de Preşedintele Republicii prin moţiune proprie sau la solicitarea Vicepreşedintelui Republicii.
Art.56

Ordinea de zi a şedinţei Consiliului de Miniştri se pregăteşte de Preşedintele Republicii şi se comunică, anterior desfăşurării şedinţei, tuturor celor interesaţi. Vicepreşedintele Republicii poate propune Preşedintelui orice subiect pentru a fi inclus pe ordinea de zi a oricărei şedinţe. Preşedintele Republicii include un astfel de subiect pe ordinea de zi în cazul în care consideră că acesta poate fi examinat în cadrul unei astfel de şedinţe; în caz contrar, subiectul va fi inclus pe ordinea de zi a următoarei şedinţe.
(…)

Art.67

1. Camera Reprezentanţilor se poate autodizolva numai prin hotărâre proprie, adoptată cu majoritate absolută de voturi, inclusiv cu voturile a minimum 1/3 din deputaţii aleşi de Comunitatea Turcă.”
II. REGIMUL CONSTITUŢIONAL SEMIPREZIDENŢIAL

1. Caracteristici generale
▪ Regimul semiprezidenţial se caracterizează, în principal, prin alegerea şefului statului prin vot universal direct şi prin responsabilitatea politică a guvernului în faţa parlamentului. 
Conţinutul responsabilităţii politice depinde de poziţia preşedintelui faţă de majoritatea parlamentară. Astfel:
- dacă majoritatea parlamentară este de aceiaşi parte cu preşedintele, recunoscându-l drept şef, raportul de forţe între şeful statului şi primul-ministru înclină în favoarea primului. În acest caz, primul-ministru răspunde, în principiu, doar în faţa parlamentului. În fapt, însă, în situaţia unui conflict între preşedinte şi primul-ministru, preşedintele va reuşi să-şi impună punctul de vedere, căci are de partea sa majoritatea parlamentară (căreia, informal, îi este şef). Deşi teoretic, preşedintele nu îi poate revoca pe membrii executivului, acest lucru este posibil, întrucât, ca şef al majorităţii parlamentare, preşedintele domină parlamentul şi, prin intermediul acestuia, domină şi guvernul;

- dacă preşedintele este membru al majorităţii (fără a-i fi şef), iar primul-ministru este şeful majorităţii, rolul preşedintelui scade proporţional cu creşterea rolului primului- ministru (care domină politica statului);

- dacă majoritatea parlamentară este opusă preşedintelui, iar primul-ministru este şef al majorităţii parlamentare, atunci poziţia primului-ministru este foarte puternică. Acest fapt atrage consecinţe în planul răspunderii politice a guvernului, în sensul că, practic, aceasta nu va fi pusă în discuţie.

▪ Regimul semiprezidenţial conferă preşedintelui importante atribuţii specifice:

- deşi nu este şi şef al executivului,
 şeful statului poate prezida şedinţele guvernului fie în mod regulat (Franţa), fie numai în anumite situaţii;

- şeful statului poate dizolva parlamentul în condiţiile prevăzute de Constituţie; 

- preşedintele poate sesiza Curtea Constituţională.

Deşi ales prin vot direct, cu sprijinul unui/unor partid/partide, şeful statului nu are dreptul de a desfăşura activităţi politice, având obligaţia  de a avea o poziţie echidistantă faţă de forţele politice care participă la competiţia pentru guvernare.

▪ Conceptul de regim semiprezidenţial a fost introdus de profesorul Maurice Duverger, în urma reformei constituţionale care a avut loc Franţa în anul 1962, prin care s-a decis alegerea Preşedintelui Republicii Franceze prin vot universal, fără a fi afectate, însă, însemnătatea şi prezenţa în viaţa politică şi constituţională franceză a instituţiilor parlamentare.

În opinia reputatului specialist francez, regimul semiprezidenţial împrumută trăsături atât ale regimului parlamentar, cât şi ale regimului prezidenţial. Astfel, ca şi în regimul parlamentar, executivul este dualist, fiind divizat între şeful statului şi guvernul condus un prim-ministru, responsabil în faţa parlamentului; la rândul său,  executivul are dreptul de a dizolva – în anumite condiţii – legislativul şi de a convoca alegeri anticipate. Ca şi în regimul prezidenţial, preşedintele este ales de popor, are dreptul de a prezida şedinţele guvernului şi poate fi demis, printr-o procedură complicată, pentru fapte deosebit de grave.
 

Între regimul prezidenţial care acordă preşedintelui prerogative foarte largi şi regimul parlamentar care nu îi acordă nicio prerogativă, regimul semiprezidenţial imaginează o cale de mijloc, în care preşedintele ales de întregul popor devine un arbitru între puterile statului, puterea executivă aparţinând guvernului, condus de primul-ministru. 
2. State membre cu regim semi-prezidenţial
▪ Franţa constituie exemplul clasic al regimului semiprezidenţial (consacrat de Constituţia din 4 octombrie 1958), în cadrul căruia puterea executivă este exercitată de Preşedintele Republicii şi de Consiliul de Miniştri condus de un Preşedinte (Primul-ministru).

Preşedintele este ales prin vot universal direct, prin scrutin majoritar cu două tururi, pentru un mandat de 5 ani. Mandatul prezidenţial încetează la expirarea termenului sau la data demisiei, decesului ori a incapacităţii definitive de a exercita funcţia prezidenţială. Mandatul poate fi reînnoit o singură dată.
Atribuţiile Preşedintelui pot fi clasificate în trei categorii: 
- competenţe personale: prezidează Consiliul de Miniştri, precum şi Consiliile şi Comitetele Superioare ale Apărării Naţionale, în calitate de comandant al armatei. Aceste două atribuţii au caracter personal, deoarece potrivit Constituţiei, nu pot fi exercitate de un alt demnitar. În mod excepţional („dacă este cazul”), Primul-ministru îl poate suplini pe Preşedinte în prezidarea Comitetelor şi Consiliilor Apărării Naţionale:

- competenţe decizionale: Preşedintele poate lua deciziile pe care le consideră necesare pentru arbitrarea/soluţionarea unui conflict care ar putea afecta funcţionarea organelor statului, în conformitate cu legile adoptate de Parlament; decizii pentru asigurarea respectării Constituţiei; numirea Primului-ministru şi a membrilor Guvernului; adresarea de mesaje către Parlament; dizolvarea Adunării Naţionale, după consultarea Primului-ministru şi a Preşedinţilor celor două Camere legislative şi organizarea, în maximum 40 de zile de la data decretului de dizolvare, de alegeri legislative anticipate; asigurarea funcţionării autorităţilor publice constituţionale; exercitarea dreptului de graţiere;
- dreptul de veto legislativ: Preşedintele are dreptul de a solicita Parlamentului reexaminarea unei legi ordinare/articole din lege, precum şi, după caz, dreptul de a sesiza Consiliul Constituţional, anterior promulgării, în legătură cu neconstituţionalitatea unei legi ordinare.
Răspunderea Preşedintelui este reglementată de art.68 din Constituţie. Pentru actele înfăptuite în exercitarea funcţiilor prezidenţiale, care sunt considerate acte de înaltă trădare, Preşedintele se bucură de un beneficiu procedural, fiind judecat doar de Parlament, constituit în Înaltă Curte. Pentru actele înfăptuite în timpul exercitării funcţiilor prezidenţiale care nu constituie fapte de înaltă trădare, Preşedintele beneficiază de imunitate jurisdicţională absolută, atât în timpul exercitării mandatului, cât şi după încetarea acestuia. 

Dacă faptele penale sunt săvârşite anterior obţinerii mandatului prezidenţial sau după alegere şi nu au legătură cu funcţia de Preşedinte, acesta beneficiază de privilegiul imunităţii pe durata exercitării mandatului. După încetarea mandatului, competenţa de judecată revine instanţei de drept comun.
Guvernul este a doua ramură a puterii executive, fiind format din Primul-ministru şi echipa ministerială numită de şeful statului la propunerea Premierului desemnat.

Potrivit Constituţiei celei de-a V-a Republici (art.8), Primul-ministru este desemnat şi numit de Preşedintele Republicii, fără nicio restricţie; numirea este condiţionată însă, de existenţa sau inexistenţa unei majorităţi favorabile acestuia în Adunarea Naţională. 

În principiu, şeful statului are o libertate de alegere completă în cazul în care majoritatea prezidenţială coincide cu majoritatea parlamentară. Situaţia este diferită în cazul coabitării între un preşedinte al Republicii şi o Adunare Naţională opusă acestuia. Preşedintele este constrâns, având în vedere forţa politică ce îi este nefavorabilă, să numească personalitatea pe care noua majoritate o recunoaşte ca viitor Prim-ministru. 

Numirea membrilor Guvernului se face de către Preşedintele Republicii, la propunerea Primului-ministru, ceea ce presupune existenţa unui acord între ceilalţi factori de putere asupra persoanelor nominalizate pentru portofoliile ministeriale.  

Între procedura de desemnare a Primului-ministru în cea de-a V-a Republică şi cea reglementată în Republicile precedente, există o diferenţă extrem de importantă. Astfel, după semnarea decretului prezidenţial de nominalizare, investirea Primului-ministru este efectivă, acesta dispunând de toate prerogativele. Primul-ministru nu mai are obligaţia de a se prezenta în faţa Adunării Naţionale pentru obţinerea investiturii, pentru aprobarea programului guvernamental şi a componenţei Guvernului, aşa cum se întâmpla în cea de-a IV-a Republică. 

Acesta poate angaja răspunderea Guvernului, dar nu mai este constrâns să o angajeze asupra programului guvernamental/unei declaraţii de politică generală. 

3. Prevederi constituţionale în materie
Franţa
„Art.6

Preşedintele Republicii este ales pentru 5 ani, prin vot universal direct.

Nimeni nu poate exercita mai mult de două mandate consecutive.

Modalităţile de aplicare a prezentului articol se stabilesc prin lege organică.
(…)

Art.8

Preşedintele Republicii  numeşte Primul-ministru. Acesta îl revocă pe Primul-ministru la prezentarea, de către Primul-ministru,  a demisiei Guvernului.

La propunerea Primului-ministru, Preşedintele numeşte şi revocă ceilalţi membri ai Guvernului.

Art.9

Preşedintele Republicii prezidează Consiliul de Miniştri.

(…)

Art.12

Preşedintele Republicii poate dizolva Adunarea Naţională, după consultarea Primului-ministru şi a Preşedinţilor Camerelor.

Alegerile generale se desfăşoară cel mai devreme după 20 de zile şi cel mai târziu după 40 de zile de la dizolvare. 

Adunarea Naţională se reuneşte de plin drept în a doua zi de joi care urmează alegerilor. Dacă şedinţa are loc în afara perioadei prevăzute pentru sesiunea ordinară, o sesiune de 15 zile se deschide de plin drept. 

În anul care urmează alegerilor, Preşedintele nu poate dizolva din nou Parlamentul.
Art.68

Preşedintele Republicii nu poate fi demis decât pentru neîndeplinirea prerogativelor, evident incompatibilă cu exercitarea mandatului. Destituirea se pronunţă de către Parlament constituit în Înaltă Curte.

Propunerea de reunire a Înaltei Curţi, adoptată de una din Camerele Parlamentului, este transmisă imediat celeilalte Camere, care se pronunţă în termen de 15 zile. Înalta Curte este prezidată de Preşedintele Adunării Naţionale. Aceasta se pronunţă în termen de 1 lună, prin buletine secrete, asupra destituirii. Decizia îşi produce imediat efectele. 

Deciziile luate în aplicarea prezentului articol se adoptă cu o majoritate de 2/3 din membrii Camerei în cauză sau ai Înaltei Curţi. Orice delegare a votului este interzisă. Sunt numărate numai voturile favorabile propunerii de reunire a Înaltei Curţi sau destituirii.

Prin lege organică se fixează condiţiile de aplicare a prezentului articol.”  

▪ Alături de Franţa, considerată ca prototip al semiprezidenţialismului, în această categorie sunt incluse Austria, Finlanda şi Irlanda.

Austria, Finlanda şi Irlanda sunt state cu un sistem cvasi-semiprezidenţial, fiecare în parte reprezentând un caz specific de semiprezidenţialism nesimilar celui francez.

În cele 3 state membre, sistemele consacrate constituţional au ca trăsătură comună natura duală a puterii executive (caracteristică formală a semiprezidenţialismului). 
În fiecare din cele 3 state, Preşedintele este ales prin vot direct şi universal, pentru un mandat de 6 ani – în Austria şi Finlanda – şi de 7 ani în Irlanda.

În Austria, Preşedintele are prerogativa de a numi Premierul, în timp ce în Finlanda şi Irlanda această competenţă aparţine Parlamentului.

În niciunul dintre cele 3 state Preşedintele nu are rolul Preşedintelui francez, care devine şef al puterii executiv atunci când prezidează şedinţele Guvernului. În cele 3 state, Premierul şi Guvernul se află sub controlul politic al Parlamentului.

Austria şi Irlanda au parlamente bicamerale, iar Finlanda unicameral.

Prima Cameră din Austria şi din Irlanda, precum şi Parlamentul din Finlanda sunt alese prin scrutin proporţional. Irlanda utilizează formula electorală proporţională a votului unic transferabil.

Austria – Prevederi constituţionale în materie
„Art.60

1. Preşedintele federal este ales de către naţiunea Federaţiei prin vot egal, direct, personal, liber şi secret exprimat de bărbaţii şi femeile care au dreptul de a vota pentru Consiliul Naţional. Dacă există un singur candidat, alegerea se desfăşoară sub forma unui referendum. Au aplicabilitate prevederile paragrafelor 5-8 ale articolului 26. 

2. Este ales candidatul care a obţinut peste jumătate din numărul voturilor valabil exprimate. Dacă această majoritate nu este întrunită, se desfăşoară un al doilea tur de scrutin. Voturile în cadrul acestui scrutin sunt valabil exprimate numai pentru unul din cei doi candidaţi care au obţinut cele mai multe voturi în primul scrutin.

(…)

5. Mandatul Preşedintelui federal este de 6 ani. Reînnoirea unui mandat imediat succesiv este posibilă numai o singură dată.

(…)


Art.66


1. Preşedintele federal poate trasfera dreptul său de a numi anumite categorii de funcţionari publici federali membrilor cu competenţă ai Guvernului federal şi îi poate împuternici, pentru anumite categorii de funcţionari publici federali, să delege această competenţă autorităţilor care îi sunt subordonate.


2. Preşedintele federal poate autoriza Guvernul federal sau membrii cu competenţă în domeniu ai Guvernului federal să încheie anumite categorii de tratate de stat care nu cad sub incidenţa art.16, par.1 sau a art.50; o astfel de autorizare se extinde şi asupra competenţei de a dispune ca aceste tratate să fie implementate prin emiterea de ordonanţe.


3. La recomandarea Guvernului de land şi cu contrasemnătura Guvernatorului, Preşedintele federal poate autoriza Guvernul de land să încheie tratate în conformitate cu art.16, par.1, dacă acestea nu modifică şi nu completează legile existente; o astfel de autorizare se extinde şi asupra competenţei de a dispune ca aceste tratate să fie implementate prin emiterea de ordonanţe.

Art.67

1. Cu excepţia cazurilor în care Constituţia prevede altfel, toate actele oficiale ale Preşedintelui federal au la bază recomandarea Guvernului federal sau a ministrului federal autorizat de acesta. Legea reglementează măsura în care Guvernul federal sau ministrul federal cu competenţă în domeniu depind de recomandările altor instituţii.

2. Cu excepţia cazurilor în care Constituţia prevede altfel, toate actele oficiale ale Preşedintelui federal necesită, pentru validitate, contrasemnătura Cancelarului federal sau a ministrului federal cu competenţă în domeniu.

Art.68

1. Preşedintele federal răspunde în faţa Adunării Federale pentru exercitarea funcţiilor sale, în conformitate cu art.142.

2. După votul Consiliului Naţional sau al Consiliului Federal, Adunarea Federală este convocată de Cancelarul federal pentru a se pronunţa asupra răspunderii.

3. Prezenţa a peste jumătate din numărul membrilor fiecărei Camere legislative şi o majoritate de 2/3 din voturile exprimate sunt necesare pentru aprobarea punerii sub acuzare a Preşedintelui federal, conform art.142.
(…)



Art.70



1. Cancelarul federal şi, la propunerea sa, ceilalţi membri ai Guvernului federal sunt numiţi de Preşedintele federal. Pentru demiterea Cancelarului federal sau a întregului Guvern nu este prevăzută condiţia unei propuneri; demiterea individuală a membrilor Guvernului federal are loc pe baza propunerii Cancelarului federal. Actul de numire a Cancelarului federal sau a întregului Guvern federal este contrasemnat de Cancelarul federal nou desemnat; actul de demitere nu necesită contrasemnătură.



2. Numai persoanele eligibile pentru Consiliul Naţional pot fi numite în funcţia de Cancelar federal, vice-cancelar sau ministru federal; membrii Guvernului federal nu trebuie să facă parte din Consiliul Naţional.



3. În cazul în care un nou Guvern federal este numit de Preşedintele federal la o dată la care Consiliul Naţional nu este în sesiune, acesta trebuie să convoace o sesiune extraordinară a Consiliului Naţional (art.28, par.2), care trebuie să se întrunească în termen de o săptămână, în scopul învestirii noului Guvern federal.(…)


Art.72



1. Înaintea preluării funcţiei, membrii Guvernului federal depun jurământul în faţa Preşedintelui federal. Este permisă rostirea adiţională a unei formule religioase.


2. Instrumentele de numire a Cancelarului federal, a vice-cancelarului şi a celorlalţi miniştri federali sunt executate de Preşedintele federal în ziua depunerii jurământului şi sunt contrasemnate de Cancelarul federal nou numit. (…)

(…)

Art.74

1. În cazul în care Consiliul Naţional aprobă un vot explicit de neîncredere faţă de Guvernul federal sau faţă de membrii săi individuali, Guvernul federal sau ministrul federal în cauză este demis din funcţie.

2. Prezenţa a jumătate din membrii Consiliului Naţional este necesară pentru votul de neîncredere exprimat în cadrul Consiliului Naţional. La solicitarea numărului de membri prevăzut de Legea federală privind Regulamentul Consiliului Naţional, votul poate fi amânat cu două zile. O nouă amânare a votului poate avea loc numai prin hotărâre a Consiliului Naţional.

3. Indiferent de competenţele conferite Preşedintelui federal de art.70, par.1, Guvernul federal sau membrii săi individuali sunt demişi din funcţie în cazurile prevăzute de lege sau din propria voinţă a acestuia/acestora.
Finlanda – Prevederi constituţionale în materie
„Art.54. Alegerea Preşedintelui Republicii

Preşedintele Republicii este ales prin vot direct de către cetăţenii finlandezi, pentru un mandat de 6 ani. Aceeaşi persoană poate fi aleasă la Preşedinţie pentru exercitarea a maximum 2 mandate.

(…)

Art.58. Deciziile Preşedintelui Republicii

În cadrul şedinţelor Guvernului, Preşedintele Republicii adoptă decizii, pe baza propunerilor prezentate de acesta.

În cazul în care, asupra unui dosar, Preşedintele Republicii nu adoptă o decizie conformă cu propunere de decizie prezentată de Guvern, dosarul este retrimis  Guvernului, pentru pregătire. 
Ulterior, decizia referitoare la depunerea sau retragerea unui proiect al Guvernului se ia conform noii propuneri de decizie prezentată de Guvern.

Prin derogare de la dispoziţiile primului alineat, Preşedintele Republicii adoptă decizii, fără ca Guvernul să prezinte propuneri de decizie, în următoarele cazuri: nominalizarea Guvernului şi a unuia din membrii acestuia; demisia Guvernului sau a unuia din membri; organizarea alegerilor legislative anticipate; graţierea şi alte probleme, prevăzute expres de lege, care se referă la persoanele private sau care, în virtutea conţinutului, nu necesită examinarea în cadrul Consiliului de Miniştri; aspectele prevăzute de lege privind autonomia insulelor Aaland care nu au legătură cu finanţele Provinciei. 
În vederea adoptării unei decizii, ministrul competent prezintă Preşedintelui Republicii un dosar. Cu toate acestea, dosarul privind modificarea componenţei guvernului care afectează întregul Guvern este prezentat Preşedintelui de raportorul competent al Guvernului. 
Deciziile privind comanda militară se adoptă de Preşedintele Republicii împreună cu un ministru, conform dispoziţiilor specifice stabilite prin lege. Deciziile privind nominalizările militare şi cele de la Cabinetul Preşedintelui Republicii se adoptă de Preşedintele Republicii conform prevederilor legale.
(…)

Art.61. Formarea Guvernului

Parlamentul alege Primul-ministru, care este numit în funcţie de Preşedintele Republicii. 

Ceilalţi miniştri sunt numiţi de Preşedintele Republicii, pe baza propunerilor făcute de Primul-ministru. 

Anterior alegerii Primului-ministru, grupurile parlamentare negociază programul guvernamental şi componenţa Guvernului. Pe baza acestor negocieri, după audierea Preşedintelui Parlamentului, Preşedintele Republicii comunică Parlamentului numele candidatului la funcţia de Prim-ministru. Candidatul este ales ca Prim-ministru dacă a obţinut, prin scrutin deschis în cadrul Parlamentului, peste jumătate din numărul voturilor exprimate. 
În cazul în care candidatul nu obţine majoritatea necesară, este propus un nou candidat pentru funcţia de Prim-ministru, conform aceleiaşi proceduri. Dacă noul candidat nu obţine peste jumătate din numărul voturilor exprimate, Parlamentul procedează la alegerea prin vot deschis a Primului-ministru. Este ales candidatul care a obţinut cele mai multe voturi.

Parlamentul trebuie să fie în sesiune atunci când guvernul este desemnat şi când componenţa Guvernului este esenţial modificată.” 
Irlanda – Prevederi constituţionale în materie
“Art.12

2. 

1° Preşedintele este ales prin vot direct de către popor.

2° Orice cetăţean care are drept de vot la alegerile pentru membrii Camerei Deputaţilor are dreptul de a vota la alegerile prezidenţiale.

3° Votul este secret şi are la bază sistemul reprezentării proporţionale cu vot unic transferabil. 

3.  
1° Preşedintele are un mandat de 7 ani de la data preluării funcţiei, cu excepţia cazului în care anterior expirării mandatului, acesta decedează, demisionează sau este demis din funcţie, sau intră în incapacitate permanentă, constatată de Curtea Supremă compusă din minimum 5 judecători.  
(…)
Art. 13
1. 

1° La propunerea Camerei Deputaţilor, Preşedintele numeşte Primul-ministru, care este şeful Guvernului. 

2° La propunerea Primului-ministru, aprobată în prealabil de Camera Deputaţilor, Preşedintele numeşte membrii  Guvernului.

3° La recomandarea Primului-ministru, Preşedintele acceptă demisia sau încheierea mandatului oricărui membru al Guvernului.

2. 

1° La recomandarea Primului-ministru, Preşedintele convoacă şi dizolvă Camera Deputaţilor. 

2° Preşedintele are dreptul de a refuza dizolvarea Camerei Deputaţilor recomandată de un Prim-ministru care nu se mai bucură de sprijinul majorităţii în Camera Deputaţilor. 

3° Preşedintele poate convoca oricând o şedinţă a unei Camere sau a ambelor Camere ale Parlamentului, după consultarea Consiliului de Stat.
(…)

9. Preşedintele îşi exercită competenţele şi funcţiile conferite de Constituţie numai la recomandarea Guvernului, cu excepţia cazurilor în care, conform Constituţiei, acesta are dreptul de a acţiona independent sau după consultarea sau colaborarea cu Consiliul de Stat, la recomandarea, propunerea sau primirea unei comunicări din partea oricărei alte persoane sau organism. 
10. Cu respectarea Constituţiei, Preşedintelui îi pot fi conferite competenţe şi funcţii suplimentare prin lege.

11. Orice altă competenţă sau funcţie conferită Preşedintelui prin lege poate fi exercitată sau îndeplinită numai în baza recomandării Guvernului.  
Art. 28

1. Guvernul este format din cel puţin 7 şi cel mult 15 membri, care sunt numiţi de Preşedinte, în conformitate cu prevederile prezentei Constituţii.

2. În conformitate cu prevederile acestei Constituţii, puterea executivă a statului se exercită de către sau sub autoritatea guvernului.

3. 

1° Nu se declară război şi statul nu participă la niciun război fără consimţământul Camerei Deputaţilor.
2° Totuşi, în cazul unei eventuale invazii, guvernul poate lua orice măsură pe care o consideră necesară pentru protecţia statului şi, în cazul în care Camera Deputaţilor nu este în sesiune, aceasta este convocată la cea mai apropiată dată posibilă.

3° Numai art.15.5.2° din prezenta Constituţie va fi invocat pentru a invalida o lege adoptată de Parlament în scopul expres al asigurării siguranţei publice şi conservarea statului în timp de război sau rebeliune armată, sau pentru a anula orice act făcut sau urmând a fi făcut în timp de război sau rebeliune armată în baza unei asemenea legi. Această subsecţiune “timp de război” include perioada în care se desfăşoară un conflict armat în care statul nu este participant dar cu privire la care fiecare Cameră a Parlamentului a hotărât, la apariţia unui astfel de conflict armat, că există o urgenţă naţională care afectează interesele vitale ale statului; şi “stare de război sau rebeliune armată” include perioada de după terminarea oricărui război ori a oricărui conflict armat menţionat, sau al unei rebeliuni armate, care se scurge până când fiecare Cameră a Parlamentului a hotărât că a încetat urgenţa naţională determinată de un astfel de război, conflict armat sau rebeliune armată. 
4. 

1° Guvernul răspunde în faţa Camerei Deputaţilor.

2° Guvernul se întruneşte şi acţionează ca autoritate colectivă şi răspunde solidar pentru ministerele conduse de membrii guvernului.

3° Confidenţialitatea discuţiilor la şedinţele guvernului se respectă în toate împrejurările, cu excepţia cazului în care Curtea Supremă stabileşte necesitatea dezvăluirii cu privire la o anumită problemă:

i. în interesul administrării justiţiei de către un tribunal sau

ii. în temeiul unui interes public de importanţă deosebită, urmare a cererii în acest sens făcută de un tribunal numit de guvern sau de un ministru al guvernului referitoare la autoritatea Camerelor Parlamentului de a examina o problemă declarată de acestea ca fiind de importanţă publică.

4° Guvernul pregăteşte estimările referitoare la veniturile şi cheltuielile statului pentru fiecare an financiar şi le prezintă, spre examinare, Camerei Deputaţilor.

5. 

1° Şeful guvernului, primul-ministru va fi denumit, în cuprinsul acestei Constituţii, Taoiseach.

2° În general, primul-ministru îl informează pe Preşedinte asupra problemelor de politică internă şi externă.

6.

1° Primul-ministru nominalizează un membru al guvernului în funcţia de viceprim-ministru.

2° Viceprim-ministrul acţionează în locul primului-ministru, dacă primul-ministru moare sau devine permanent incapabil, până la numirea noului prim-ministru.

3° Viceprim-ministrul acţionează în numele şi în locul primului-ministru pe durata absenţei temporare a primului-ministru.

7.

1° Primul-ministru, viceprim-ministrul şi membrul guvernului care conduce Ministerul Finanţelor trebuie să fie membri ai Camerei Deputaţilor.

2° Ceilalţi membri ai guvernului trebuie să fie membri ai Camerei Deputaţilor sau ai Senatului, dar nu mai mult de doi pot fi membri ai Senatului.

8. Orice membru al guvernului are dreptul de a participa şi de a fi audiat în orice Cameră a Parlamentului.

9.

1° Primul-ministru poate demisiona din funcţie în orice moment, prin depunerea demisiei în mâinile Preşedintelui.

2° Orice alt membru al guvernului poate demisiona din funcţie prin depunerea demisiei în mâinile Primului-ministru, pentru a fi transmisă Preşedintelui.

3° Preşedintele acceptă demisia unui membru al guvernului, altul decât primul-ministru, dacă primul-ministru face această propunere.

4° În orice moment, din motive pe care le consideră suficiente, primul-ministru poate solicita demisia unui membru al guvernului; dacă membrul în cauză nu respectă această solicitare, demiterea sa este efectuată de Preşedinte, pe baza propunerii primului-ministru.

10. Primul-ministru demisionează din funcţie dacă pierde sprijinul majorităţii Camerei Deputaţilor, cu excepţia cazului în care, pe baza propunerii sale, Preşedintele dizolvă Camera Deputaţilor, iar la întrunirea noii Camere, după dizolvare, primul-ministru se asigură de sprijinul majorităţii Camerei Deputaţilor.

11.

1° Dacă primul-ministru demisionează din funcţie, ceilalţi membri ai guvernului sunt consideraţi demisionari, dar primul-ministru şi ceilalţi membri ai guvernului continuă să-şi îndeplinească sarcinile până la numirea succesorilor lor.

2° Membrii guvernului aflaţi în exerciţiu la data dizolvării Camerei Deputaţilor continuă exercitarea funcţiei până la numirea succesorilor lor.

12. Următoarele aspecte se reglementează prin lege: organizarea şi distribuirea competenţelor între ministere, desemnarea membrilor guvernului ca miniştri conducători, eliberarea din funcţie a unui membru al guvernului pe durata absenţei/incapacităţii temporare şi remunerarea membrilor guvernului.”
▪ În Bulgaria, Preşedintele şi Vicepreşedintele Republicii sunt aleşi prin vot direct, pentru un mandat de 5 ani.  
După consultări purtate cu grupurile parlamentare, Preşedintele îl numeşte pe Primul-ministru desemnat-nominalizat de partidul care a obţinut cel mai mare număr de mandate în Adunarea Naţională, pentru a forma Guvernul. 
Preşedintele poate dizolva Adunarea Naţională dacă nu s-a putut ajunge la un acord în cursul a 3 încercări de formare a Guvernului.
Bulgaria - Prevederi constituţionale în materie 
“Art. 99

1. După consultări cu grupurile parlamentare, Preşedintele îl numeşte pe Primul-ministru desemnat-nominalizat de partidul care a obţinut cel mai mare număr de mandate în Adunarea Naţională, pentru a forma Guvernul.

2. Dacă în termen de 7 zile, Primul-ministru desemnat nu reuşeşte să formeze Guvernul, Preşedintele încredinţează această sarcină Primului-ministru desemnat-nominalizat de cel de-al doilea grup parlamentar(ca mărime). 
3. Dacă nici noul Prim-ministru desemnat nu reuşeşte să formeze Guvernul în perioada prevăzută la paragraful precedent, Preşedintele încredinţează această sarcină Primului-ministru desemnat-nominalizat de unul din grupurile parlamentare mici.

4. În cazul în care consultările sunt încununate de succes, Preşedintele solicită Adunării Naţională să îl aleagă pe Primul-ministru desemnat. 

5. Dacă nu se ajunge la un acord asupra formării Guvernului, Preşedintele numeşte un Guvern interimar, dizolvă Adunarea Naţională şi convoacă alegeri anticipate în perioada stabilită de art.64, par.3. Actul Preşedintelui privind dizolvarea Adunării Naţionale stabileşte şi data noilor alegeri generale. 

6. Procedura de formare a Guvernului reglementată de paragrafele precedente se aplică şi cazurilor prevăzute la art.111 par.1.

7.  În cazurile prevăzute la paragrafele 5 şi 6, Preşedintele nu poate dizolva Adunarea Naţională în ultimele 3 luni ale mandatului prezidenţial. Dacă Parlamentul nu reuşeşte să formeze Guvernul în perioada stabilită, Preşedintele numeşte un Guvern interimar.”
▪ În Polonia, Preşedintele Republicii este ales prin vot universal, egal, direct şi secret, pentru un mandat de 5 ani (reînnoibil o singură dată).
Conform art.132 din Constituţie, Preşedintele “nu îşi poate asuma o altă sarcină şi nu poate exercita nicio funcţie publică, cu excepţia funcţiilor prezidenţiale”.

Preşedintele Republicii îl nominalizează pe Primul-ministru, care propune componenţa Consiliului de Miniştri. În 14 zile de la prima şedinţă a Camerei Deputaţilor nou alese, după acceptarea demisiei Guvernului, Preşedintele numeşte Primul-ministru şi miniştrii care fac parte din Consiliul de Miniştri. În termen de 14 zile de la data numirii, Primul-ministru prezintă Camerei Deputaţilor programul de guvernare, însoţit de o moţiune prin care solicită votul de încredere.
În cazul în care Consiliul de Miniştri nu obţine votul de încredere al Camerei Deputaţilor, în condiţiile prevăzute de art.155 din Constituţie, Preşedintele poate dizolva Parlamentul şi poate convoca alegeri anticipate.

Membrii Guvernului răspund solidar în faţa Parlamentului pentru activităţile desfăşurate de Consiliul de Miniştri şi individual pentru domeniile de competenţă (art.157 din Constituţie).

Polonia - Prevederi constituţionale în materie
“Art.154
1. Preşedintele Republicii îl nominalizează pe Primul-ministru, care propune componenţa Consiliului de Miniştri. În termen de 14 zile de la prima şedinţă a Camerei Deputaţilor sau de la acceptarea demisiei Consiliului de Miniştri precedent, Preşedintele Republicii îl numeşte pe Primul-ministru şi pe ceilalţi membri ai Guvernului şi primeşte jurământul membrilor Consiliului de Miniştri astfel numit.

2. În termen de 14 zile de la data numirii de către Preşedintele Republicii, Primul-ministru prezintă Camerei Deputaţilor programul de guvernare al Consiliului de Miniştri, împreună cu o moţiune prin care solicită votul de încredere. Camera Deputaţilor adoptă moţiunea privind votul de încredere cu majoritate absolută de voturi, în prezenţa a cel puţin jumătate din numărul statutar al deputaţilor.

3. În cazul în care Consiliul de Miniştri nu a fost numit conform paragrafului 1 precedent sau nu a obţinut votul de încredere în conformitate cu paragraful 2, în termen de 14 zile de la expirarea perioadelor specificate la paragrafele 1 şi 2, Camera Deputaţilor alege Primul-ministru şi membrii Consiliului de Miniştri propuşi de acesta, cu majoritate absolută de voturi, în prezenţa a cel puţin jumătate din numărul statutar al deputaţilor.

Preşedintele Republicii numeşte Consiliul de Miniştri astfel ales şi primeşte jurământul membrilor Consiliului de Miniştri. 
Art.155

1. În cazul în care Consiliul de Miniştri nu a fost numit în conformitate cu prevederile art.154, paragraf 3, în termen de 14 zile, Preşedintele Republicii îl desemnează pe  Primul-ministru şi, la propunerea acestuia, pe ceilalţi membri ai Consiliului de Miniştri. În termen de 14 zile de la numirea Consiliului de Miniştri de către Preşedintele Republicii, în prezenţa a cel puţin jumătate din numărul statutar al deputaţilor, Camera Deputaţilor se pronunţă asupra moţiunii privind votul de încredere.

2. În cazul în care Consiliul de Miniştri nu a obţinut votul de încredere în conformitate cu paragraful 1, Preşedintele Republicii scurtează mandatul Camerei Deputaţilor şi convoacă alegeri anticipate.” 
▪ În Lituania, Preşedintele este ales prin vot universal, egal, direct şi secret, pentru un mandat de 5 ani, dar nu mai mult de 2 mandate consecutive (art.78 din Constituţie).

Potrivit art.84 şi 92 din Constituţie, Preşedintele îl numeşte pe Primul-ministru, îl însărcinează cu formarea Guvernului şi aprobă componenţa acestuia/îl demite pe Primul-ministru, cu aprobarea Parlamentului; acceptă demisia Guvernului şi, dacă este necesar, îl însărcinează să continue exercitarea atribuţiilor sau desemnează un ministru să exercite atribuţiile Primului-ministru până la formarea noului Guvern; acceptă demisiile miniştrilor, pe care îi poate însărcina să-şi exercite atribuţiile până la numirea noilor miniştri; în termen de 15 zile de la demisia/depunerea mandatului Guvernului, prezintă Parlamentului, pentru examinare,  candidatura unui nou Prim-ministru; numeşte şi demite miniştrii, pe baza propunerii Primului-ministru.  
Persoana Preşedintelui Republicii este inviolabilă; pe durata mandatului, acesta nu poate fi arestat şi nici pus sub acuzare penală sau administrativă.

Preşedintele Republicii poate fi demis înainte de expirarea mandatului numai pentru încălcarea gravă a Constituţiei, a jurământului şi în cazul comiterii unei infracţiuni. Demiterea Preşedintelui Republicii se hotărăşte de către Parlament,  prin procedura de punere sub acuzare (art.86 din Constituţie). 
Potrivit art.87 din Constituţie, în cazul în care Preşedintele Republicii convoacă alegeri legislative anticipate „Parlamentul nou ales, cu o majoritate de voturi de 3/5 din numărul total al parlamentarilor şi în termen de 30 de zile de la prima şedinţă, poate convoca alegeri anticipate pentru funcţia de Preşedinte al Republicii.(...)“ 


Lituania - Prevederi constituţionale în materie
„Art. 78

Poate fi ales Preşedinte al Republicii orice cetăţean lituanian prin origine, care a trăit în Lituania cel puţin în ultimii 3 ani, care a împlinit vârsta de 40 de ani anterior datei alegerilor şi care poate fi ales ca membru al Parlamentului.  
Preşedintele Republicii este ales de cetăţenii Republicii Lituania pentru un mandat de 5 ani, prin vot universal, egal şi direct şi secret.

O persoană nu poate fi aleasă în funcţia de Preşedinte al Republicii pentru mai mult de 2 mandate consecutive.
(...)  
Art. 84

Preşedintele Republicii:

1. hotărăşte asupra problemelor fundamentale ale politicii externe şi, împreună cu Guvernul, conduce politica externă;

(...)
4. cu aprobarea Parlamentului, numeşte Primul-ministru, îl însărcinează cu formarea Guvernului şi aprobă componenţa acestuia;

5. demite, cu aprobarea Parlamentului, pe Primul-ministru;

6. acceptă competenţele Guvernului care îşi depune mandatul odată cu alegerea noului Parlament şi îl însărcinează să-şi exercite competenţele până la formarea noului Guvern;

7. acceptă demisia Guvernului şi, dacă este necesar, îl însărcinează să continue exercitarea atribuţiilor sau desemnează un ministru să exercite atribuţiile Primului- ministru până la formarea noului Guvern; acceptă demisiile miniştrilor, pe care îi poate însărcina să-şi exercite atribuţiile până la numirea noilor miniştri;  8. în termen de 15 zile de la demisia sau depunerea mandatului Guvernului, prezintă Parlamentului, pentru examinare,  candidatura unui nou Prim-ministru;

9. numeşte şi demite miniştrii, pe baza propunerii prezentate de Primul-ministru;
(...)
20. convoacă alegerile parlamentare şi, în cazurile prevăzute la paragraful 2 al art.58 din Constituţie, convoacă alegerile anticipate pentru Parlament;

(...)

Art. 87

În cazurile prevăzute la paragraful 2 al art.58 din Constituţie, în care Preşedintele Republicii convoacă alegeri legislative anticipate, Parlamentul nou ales, cu o majoritate de voturi de 3/5 din numărul total al parlamentarilor şi în termen de 30 de zile de la prima şedinţă, poate convoca alegeri anticipate pentru funcţia de Preşedinte al Republicii. Preşedintele Republicii care doreşte să participe la alegeri este imediat înregistrat ca şi candidat.

Preşedintele Republicii astfel reales se consideră a fi la al doilea mandat,  dacă, anterior alegerii, şi-a exercitat mandatul pe o perioadă mai mare de 3 ani. Dacă anterior alegerii, perioada de exercitare a primului mandat este mai mică de 3 ani, Preşedintele Republicii este ales numai pentru perioada rămasă din primul mandat, acesta nefiind considerat al doilea mandat. Dacă în timpul celui de-al doilea mandat se convoacă alegeri prezidenţiale anticipate, Preşedintele în exerciţiu poate fi ales numai pentru perioada rămasă până la expirarea celui de-al doilea mandat.
(…)

Art. 92 
Primul-ministru este numit şi demis de Preşedintele Republicii, cu aprobarea Parlamentului.

Miniştrii sunt numiţi şi demişi de către Preşedintele Republicii, pe baza propunerii Primului-ministru.

În termen de 15 zile de la numire, primul-ministru prezintă Parlamentului componenţa guvernului pe care l-a format şi care a fost aprobată de Preşedintele Republicii, şi prezintă Parlamentului, pentru examinare, programul de guvernare.

Guvernul îşi depune mandatul la Preşedintele Republicii, după alegerile parlamentare sau după alegerea Preşedintelui Republicii. Noul Guvern obţine învestitura după aprobarea, de către Parlament, a programului de guvernare, cu majoritatea voturilor membrilor Parlamentului care participă la şedinţă.“  
„Art.58

Alegerile anticipate pentru Parlament pot avea loc pe baza hotărârii Parlamentului adoptată cu o majoritate de 3/5 din voturile parlamentarilor.

De asemenea, alegerile anticipate pentru Parlament pot fi convocate de Preşedintele Republicii:

1) dacă Parlamentul nu adoptă  hotărârea privind noul program al Guvernului în termen de 30 de zile de la prezentarea acesteia, sau dacă, de două ori succesiv, Parlamentul nu îşi exprimă acordul pentru programul Guvernului în termen de 60 de zile de la prima sa prezentare;

2) la propunerea Guvernului, dacă Parlamentul îşi exprimă direct neîncrederea în Guvern. (...)“
▪ În Portugalia, prevederile constituţionale sunt, în general, similare dispoziţiilor cuprinse în Constituţiile statelor membre care consacră regimul semiprezidenţial. 
Potrivit art.121 din Constituţie, Preşedintele Republicii este ales prin vot universal, direct şi secret de cetăţenii portughezi înregistraţi ca alegători pe teritoriul naţional, precum şi de cetăţenii portughezi cu reşedinţa în străinătate. Mandatul Preşedintelui Republicii are o durată de 5 ani. 
Pentru infracţiunile comise pe durata exercitării funcţiilor, Preşedintele Republicii răspunde în faţa Tribunalului Suprem de Justiţie. Procedurile pot fi iniţiate numai de Adunarea Republicii, pe baza unei moţiuni semnate de 1/5 din numărul parlamentarilor şi adoptată cu o majoritate de 2/3 din numărul total al parlamentarilor.

Pentru infracţiunile comise în afara exercitării funcţiilor, Preşedintele Republicii răspunde, după încheierea mandatului,  în faţa tribunalelor ordinare (art.130). 


Preşedintele Republicii îl desemnează pe Primul-ministru după consultarea partidelor parlamentare şi în funcţie de rezultatele obţinute de acestea la alegerile parlamentare. La propunerea Primului-ministru numeşte membrii Guvernului. 


Guvernul răspunde în faţa Preşedintelui Republicii şi a Parlamentului. Numai programul guvernamental este supus aprobării Adunării Republicii. 


Portugalia - Prevederi constituţionale în materie
„Art.121. Alegere

1. Preşedintele Republicii este ales prin vot universal, direct şi secret de cetăţenii portughezi înregistraţi ca alegători pe teritoriul naţional, precum şi de cetăţenii portughezi cu reşedinţa în străinătate, conform paragrafului următor.

2. Legea reglementează dreptul de vot al cetăţenilor portughezi cu reşedinţa în străinătate, scop în care trebuie să acorde o atenţie deosebită existenţei legăturilor reale ale acestora cu comunitatea naţională.

3. Dreptul de vot pe teritoriul naţional se exercită personal. 



(…)
Art.123. Realegere

1. Preşedintele Republicii nu poate fi reales pentru un al treilea mandat consecutiv şi nici în perioada de 5 ani care urmează expirării celui de-al doilea mandat consecutiv. 

2. În cazul depunerii demisiei, Preşedintele nu poate candida la următoarele alegeri prezidenţiale şi nici la alegerile care se desfăşoară în următorii 5 ani de la demisie.



(…)

Art.130. Răspunderea penală

1. Pentru infracţiunile comise pe durata exercitării funcţiilor, Preşedintele Republicii răspunde în faţa Tribunalului Suprem de Justiţie.

2. Procedurile pot fi iniţiate numai de Adunarea Republicii, pe baza unei moţiuni semnate de 1/5 din numărul parlamentarilor şi a deciziei adoptate în acest sens de o majoritate de 2/3 din numărul total al parlamentarilor.

3. Condamnarea are drept consecinţă destituirea din funcţie şi decăderea din dreptul de a fi reales. 

4. Pentru infracţiunile comise în afara exercitării funcţiilor, Preşedintele Republicii răspunde, după încheierea mandatului,  în faţa tribunalelor ordinare. 



(…)


Art.187 – Formarea Guvernului


(1) Preşedintele Republicii numeşte primul-ministru după consultarea partidelor care au obţinut mandate în Adunarea Republicii şi în funcţie de rezultatele electorale.


(2) Preşedintele Republicii numeşte ceilalţi membri ai Guvernului, la propunerea primului-ministru.”
III. REGIMUL CONSTITUŢIONAL PARLAMENTAR
1. Caracteristici generale

În cadrul regimului parlamentar, parlamentul are o însemnătate considerabilă, reprezentând adevăratul forum de guvernare. Guvernul – condus de un prim-ministru învestit cu competenţe extinse – răspunde în faţa parlamentului, care îi poate retrage oricând încrederea, dacă apreciază că acesta nu-şi îndeplineşte mandatul. Preşedintele republicii este o figură mai mult decorativă, cu rol politic minor, având atribuţii de reprezentare şi protocol. Preşedintele republicii poate acţiona în situaţii de criză, având competenţa de numire a unui nou prim-ministru; exercitarea acestei competenţe nu este discreţionară, întrucât nominalizarea se face cu girul forţelor politice şi după consultarea acestora. 

Regimul parlamentar se caracterizează printr-o separaţie suplă şi o colaborare, în general armonioasă, între puterile statului. Trăsătura esenţială a acestui sistem o constituie gradul înalt de interferenţă între parlament şi componentele sale pe de o parte (adunări/camere, comisii parlamentare) şi guvern, pe de altă parte.

Elemente specifice regimului parlamentar:

- alegerea preşedintelui republicii de către parlament (în formele de guvernământ republicane);

- responsabilitatea guvernului în faţa parlamentului;

- atribuţii limitate în conducerea efectivă a statului conferite şefului statului (monarh sau preşedinte al republicii). Şeful statului nu răspunde politic, dar, pentru anumite fapte grave (înaltă trădare, încălcarea Constituţiei şi a legilor), acesta  poate fi sancţionat de parlament, potrivit unei proceduri speciale;

- competenţa executivului de a dizolva parlamentul, în condiţiile expres şi limitativ prevăzute de legea fundamentală; dizolvarea nu este o sancţiune aplicată parlamentului, ci o modalitate de soluţionare a unui conflict între parlament şi guvern. În general, actorii politici – şeful statului, parlamentul (preşedinţii celor două camere, liderii grupurilor parlamentare), guvernul, şefii de partide – sunt cei care deţin instrumentele politice şi juridice corespunzătoare prevenirii crizelor/tensiunilor sociale, a stărilor conflictuale generate de inapetenţa/refuzul unei părţi de a colabora sau de a fi cooperantă în identificarea unei soluţii constituţionale. Numai în ultimă instanţă, se poate recurge la alegeri parlamentare anticipate pentru formarea unui nou parlament şi a unei noi echipe guvernamentale.

În cadrul modelului clasic de regim parlamentar, au fost identificate trei ipostaze constituţionale: 
a. Poziţia predominantă a guvernului faţă de parlament. Resortul constituţional al acestei poziţii îl constituie posibilitatea guvernului de a dizolva parlamentul şi de a organiza alegeri parlamentare anticipate în cazul unei divergenţe ireconciliabile între guvern şi parlament/imposibilităţii de rezolvare a unei probleme de interes naţional major, asupra căreia cele două instituţii au poziţii opuse. Noul parlament, precum şi noul guvern vor încerca să depăşească impasul ce a blocat activitatea actorilor politici precedenţi. Practica arată că, în asemenea cazuri, noul guvern reuşeşte să se impună parlamentului. 
b. Poziţia predominantă a legislativului asupra executivului. În sistemul constituţional francez din timpul celei de-a III-a şi a IV-a Republici (1875-1958), Parlamentul a avut un rol precumpănitor în raport cu Guvernul (regim cunoscut şi sub numele de „regim de adunare”). Reacţia la acest model nu a întârziat să apară, cel puţin în doctrină. Astfel, s-a conturat teoria „parlamentului raţionalizat” care tinde să diminueze/să raţionalizeze atribuţiile forului legislativ şi să rebalanseze raporturile între Parlament şi Executiv.

c. Poziţia consolidată a şefului statului prin atribuirea de noi instrumente politico-juridice prin care acesta să îşi poată impune voinţa. 

2. State membre cu regim parlamentar

State membre cu regim parlamentar: Cehia, Estonia, Germania, Grecia, Italia, Letonia, Slovacia şi Ungaria.

▪ În Cehia, Preşedintele Republicii este dependent de încrederea Legislativului, care îl alege în şedinţa reunită a celor două Camere, cu majoritatea absolută a parlamentarilor. Modalitatea de alegere a Preşedintelui, prin vot indirect, este reglementată de art.58 din Constituţie.  
Mandatul este de 5 ani şi nu poate fi deţinut de aceeaşi persoană mai mult de două ori consecutiv.  
Printre competenţele Preşedintelui prevăzute la art.62 din Constituţie se află competenţa de a numi şi revoca pe Primul-ministru şi pe membrii Guvernului şi de a accepta demisia acestora, de a revoca Guvernul şi de a accepta demisia acestuia, precum şi competenţa de a dizolva Camera Deputaţilor în cazurile prevăzute de art.35 din Constituţie. 
Şeful Executivului şi Cabinetul răspund în faţa Legislativului. Camera Deputaţilor poate demite Cabinetul printr-o moţiune de cenzură (art.72 din Constituţie).

3.  Prevederi constituţionale în materie
Cehia 

 “Art. 54

1. Preşedintele Republicii este şeful statului.

2. Preşedintele Republicii este ales în şedinţa comună a celor două Camere ale Parlamentului.

3. Preşedintele Republicii nu răspunde pentru activităţile desfăşurate în exercitarea mandatului. 

Art. 55

Preşedintele Republicii preia funcţia după depunerea jurământului oficial. Mandatul este de 5 ani şi începe la data depunerii jurământului.
(…)

Art. 62

Preşedintele Republicii are competenţa de a:

a. numi şi revoca pe Primul-ministru şi pe alţi membri ai Guvernului şi de a accepta demisia acestora, de a revoca Guvernul şi de a accepta demisia acestuia;

b. convoca sesiunile Camerei Deputaţilor;

c. dizolva Camera Deputaţilor;

d. autoriza Guvernul a cărui demisie a acceptat-o sau pe care îl revocă, să continue temporar îndeplinirea sarcinilor până la numirea noului Guvern;

(…)

Art. 64

1. Preşedintele Republicii poate participa la şedinţele ambelor Camere ale Parlamentului, ale comitetelor şi comisiilor acestora. Preşedintele ia cuvântul ori de câte ori solicită acest lucru.

2. Preşedintele Republicii poate participa la şedinţele Guvernului, poate solicita Guvernului şi membrilor acestuia rapoarte şi poate discuta cu Guvernul sau cu membrii acestuia probleme aflate în sfera de competenţă a acestora. 
Art.68

1. Guvernul răspunde în faţa Camerei Deputaţilor.

2. Primul-ministru este desemnat de Preşedintele Republicii care îi numeşte, la propunerea primului-ministru, pe ceilalţi membri ai Guvernului pe care îi însărcinează cu conducerea ministerelor individuale sau a altor agenţii.

3. În termen de 30 de zile de la desemnare, Guvernul se prezintă în faţa Camerei Deputaţilor şi îi solicită votul de încredere.

4. Dacă Guvernul nou numit nu obţine încrederea Camerei Deputaţilor, se aplică procedura specificată la paragrafele 2 şi 3. Dacă Guvernul astfel numit nu reuşeşte să obţină votul de încredere al Camerei Deputaţilor, Preşedintele Republicii numeşte un prim-ministru, la propunerea Preşedintelui Camerei Deputaţilor.

5. În alte cazuri, Preşedintele Republicii numeşte şi demite la propunerea primului-ministru pe ceilalţi membri ai Guvernului şi le încredinţează conducerea ministerelor şi a altor agenţii.”


▪ În Estonia, Preşedintele Republicii este ales de către Parlament sau de un colegiu electoral, în condiţiile prevăzute de art.79 din Constituţie. Mandatul prezidenţial are o durată de 5 ani.



Constituţia nu prevede criteriile de selectare a Primului-ministru de către Preşedintele Republicii.  În practică, selecţia este precedată de consultări purtate între partidele politice parlamentare, şi între Preşedintele Republicii şi liderii partidelor politice. Preşedintele desemnează candidatul pentru funcţia de Prim-ministru, care urmează să formeze Guvernul. În termen de 14 zile de la data desemnării, acesta prezintă Parlamentului baza de formare a noului Guvern, iar Parlamentul decide, fără dezbatere, prin vot deschis şi cu majoritate de voturi, asupra autorizării candidatului la funcţia de Prim-ministru de a forma Guvernul (Constituţie, art.89.2). Componenţa Guvernului nu trebuie prezentată Parlamentului. 



În termen de 7 zile, candidatul la funcţia de Prim-ministru (autorizat de Parlament să formeze Guvernul) prezintă Preşedintelui Republicii membrii Guvernului, pe care acesta îi numeşte în termen de 3 zile (Constituţie, art.89.3). 



Constituţia nu prevede obligaţia candidatului la funcţia de Prim-ministru de a prezenta (sau nu) Preşedintelui Republicii pe toţi membrii Guvernului. Art.5.1 din Legea privind Guvernul Republicii a soluţionat această problemă, instituind obligaţia candidatului la funcţia de Prim-ministru de a prezenta Preşedintelui Republicii pe toţi membrii Guvernului; pot fi prezentaţi, pentru desemnare ulterioară, şi miniştrii fără portofolii. 



Dacă candidatul la funcţia de Prim-ministru nu obţine majoritate de voturi în parlament sau nu poate/refuză formarea Guvernului, în termen de 7 zile, Preşedintele are dreptul de a prezenta al doilea candidat pentru funcţia de Prim-ministru (Constituţie, art.89.4). Un drept secundar de a prezenta un candidat la funcţia de Prim-ministru (dreptul de desemnare) este conferit Parlamentului (Constituţie, art.89.5). Dreptul de nominalizare este transferat Parlamentului dacă:


- în termen de 7 zile, Preşedintele Republicii nu prezintă cel de-al doilea candidat la funcţia de Prim-ministru;

- Preşedintele Republicii refuză să propună un al doilea candidat;


- al doilea candidat propus de Preşedintele Republicii nu poate forma Guvernul;


- al doilea candidat propus de Preşedintele Republicii refuză să formeze Guvernul.



Estonia - Prevederi constituţionale în materie


“Art.79



Preşedintele Republicii este ales de Parlament sau, în cazul prevăzut la paragraful 4 din această secţiune, de un colegiu electoral.



Dreptul de a desemna candidatul pentru funcţia de Preşedinte al Republicii aparţine unui număr minim egal cu 1/5 din numărul total al parlamentarilor.



Orice cetăţean eston prin naştere, care a împlinit vârsta de 40 de ani poate fi desemnat ca şi candidat pentru funcţia de Preşedinte al Republicii.



Preşedintele Republicii se alege prin vot secret. Fiecare membru al Parlamentului dispune de un vot. Se consideră ales candidatul care a obţinut o majoritate de 2/3 din numărul voturilor exprimate de toţi parlamentarii. Dacă niciun candidat nu obţine această majoritate, în următoarea zi se organizează un nou tur de scrutin. Înaintea desfăşurării celui de-al doilea tur de scrutin se procedează la o nouă nominalizare a candidaţilor. Dacă în cel de-al doilea tur de scrutin niciun candidat nu obţine majoritatea necesară, un al treilea tur de scrutin de organizează, în aceeaşi zi, între primii doi candidaţi care au obţinut cel mai mare număr de voturi la cel de-al doilea tur de scrutin. În cazul în care nici în cel de-al treilea tur de scrutin Preşedintele Republicii nu este ales, Preşedintele Parlamentului convoacă, în termen de o lună, un colegiu electoral pentru alegerea Preşedintelui Republicii.



Colegiul electoral este format din membri ai Parlamentului şi din reprezentanţi ai consiliilor guvernamentale locale. Fiecare consiliu guvernamental local desemnează în colegiul electoral cel puţin un reprezentant, care trebuie să aibă cetăţenia estonă. 



Parlamentul prezintă colegiului electoral candidaţii pentru funcţia de Preşedinte, respectiv primii doi candidaţi care au obţinut cel mai mare număr de voturi în Parlament. Dreptul de a desemna un candidat pentru funcţia de Preşedinte revine, de asemenea, unui număr minim de 21 de membri ai colegiului electoral.



Colegiul electoral îl alege pe Preşedintele Republicii cu majoritatea de voturi a membrilor colegiului. Dacă niciun candidat nu este ales în primul tur de scrutin, un al doilea tur de scrutin se organizează, în aceeaşi zi, pentru primii doi candidaţi care au obţinut cel mai mare număr de voturi.



Procedura specifică de alegere a Preşedintelui Republicii se reglementează prin Legea privind alegerea Preşedintelui Republicii.




Art. 80


Preşedintele Republicii este ales pentru un mandat de 5 ani. Nimeni nu poate fi ales în funcţia de Preşedinte al Republicii pentru mai mult de două mandate consecutive.



(…)

Art.89 


În termen de 14 zile de la demisia Guvernului Republicii, Preşedintele Republicii desemnează candidatul pentru funcţia de prim-ministru, căruia îi încredinţează sarcina formării noului guvern.

În 14 zile de la încredinţarea sarcinii formării noului guvern, candidatul la funcţia de prim-ministru prezintă Parlamentului bazele pentru formarea viitorului guvern, iar Parlamentul decide, fără dezbatere şi prin vot deschis, autorizarea candidatului la funcţia de prim-ministru de a forma guvernul.



În termen de 7 zile, candidatul la funcţia de prim-ministru autorizat de Parlament să formeze guvernul prezintă Preşedintelui Republicii componenţa guvernului; acesta numeşte guvernul în termen de 3 zile.



În cazul în care candidatul la funcţia de prim-ministru desemnat de Preşedintele Republicii nu obţine majoritate de voturi în Parlament, nu poate sau refuză sarcina formării guvernului, Preşedintele Republicii are dreptul de a prezenta, în termen de 7 zile, un al doilea candidat la funcţia de prim-ministru.


Dacă, în termen de 7 zile, Preşedintele Republicii nu prezintă un al doilea candidat la funcţia de prim-ministru sau refuză să facă acest lucru, sau dacă al doilea candidat nu poate obţine autorizarea Parlamentului în condiţiile şi termenul prevăzute la paragrafele 2 şi 3 ale prezentului articol, nu poate sau refuză sarcina formării guvernului, dreptul de a nominaliza un candidat la funcţia de prim-ministru se transferă Parlamentului.


Parlamentul nominalizează candidatul la funcţia de prim-ministru, care prezintă componenţa guvernului Preşedintelui Republicii. În cazul în care componenţa guvernului nu este prezentată Preşedintelui Republicii în termen de 14 zile de la transferul către Parlament al dreptului de a nominaliza candidatul pentru funcţia de prim-ministru, Preşedintele Republicii convoacă alegeri parlamentare extraordinare.”

▪ În Germania, rolul Preşedintelui este minor, atribuţiile acestuia având de natură formală. Preşedintele federal este ales prin vot indirect, de către Adunarea Federală (formată din membrii Bundestag-ului şi ai parlamentelor locale). Mandatul prezidenţial este de 5 ani şi poate fi reînnoit consecutiv o singură dată. În cazul vacanţei funcţiei, prerogativele prezidenţiale sunt preluate de Preşedintele Bundestag-ului. Neavând legitimitatea conferită de votul direct, Preşedintele nu deţine o putere executivă efectivă. Actele emise de acesta trebuie să fie contrasemnate de premier sau de ministrul de resort.

Cancelarul federal este ales de către Bundestag (fără dezbateri), la propunerea Preşedintelui Republicii, fiind declarat ales candidatul care a obţinut majoritate de voturi. 
Membrii Guvernului federal sunt numiţi şi demişi de Bundestag, pe baza propunerilor făcute de Cancelarul federal.  
Legea fundamentală prevede o procedură complexă de numire a Cancelarului. Preşedintele alege, în principiu, candidatul la funcţia de Cancelar, dar transmite Bundestag-ului numele persoanei propuse de partidul/coaliţia majoritar(ă). 
Legea fundamentală a instituit procedura punerii sub acuzare a Preşedintelui, în cazul comiterii unor abuzuri grave. Astfel, pentru încălcarea intenţionată a Legii fundamentale sau a altei legi federale, Bundestag-ul/Bundesrat-ul îl poate pune sub acuzare pe Preşedintele Republicii în faţa Tribunalului Constituţional Federal. Propunerea de punere sub acuzare se prezintă de cel puţin 1/4 din din numărul membrilor Bundestag-ului/Bundesrat-ului. Hotărârea de punere sub acuzare se adoptă cu o majoritate de 2/3 din numărul total al membrilor Bundestag-ului/Bundesrat-ului. În faţa Tribunalului Constituţional, acuzaţia se susţine de reprezentantul Adunării legislative care a adoptat hotărârea de punere sub acuzare. 
Germania - Prevederi constituţionale în materie
“Art. 54. Alegere

1. Preşedintele federal este ales, fără dezbatere, de către Adunarea Federală. Orice cetăţean german care are drept de vot în alegerile pentru Bundestag şi care a împlinit vârsta de 40 de ani poate fi ales.

2.  Durata mandatului Preşedintelui federal este de 5 ani. Se permite o singură realegere consecutivă.

3. Adunarea Federală este formată din membrii Bundestag-ului şi dintr-un număr egal de membri aleşi, conform principiului reprezentării proporţionale, de către reprezentanţele populare ale landurilor.

(…)  
Art. 61. Punerea sub acuzare în faţa Curţii Constituţionale Federale

1. Bundestag-ul sau Bundesrat-ul îl pot pune sub acuzare pe Preşedintele federal, în faţa Curţii Constituţionale Federale, pentru încălcarea deliberată a Legii fundamentale sau a unei legi federale. Cererea de punere sub acuzare trebuie prezentată de minimum ¼ din numărul membrilor Bundestag-ului sau de ¼ din numărul membrilor Bundesrat-ului. Hotărârea de punere sub acuzare trebuie adoptată cu o majoritate de 2/3 din numărul membrilor Bundestag-ului sau de 2/3 din numărul membrilor Bundesrat-ului. Acuzarea este susţinută de un reprezentant al organului care a formulat acuzaţia.  
2. În cazul în care Curtea Constituţională Federală constată că Preşedintele federal se face vinovat de încălcarea deliberată a Legii fundamentale sau a unei legi federale, aceasta îl poate declara decăzut din funcţii. După punerea sub acuzare, Curtea poate hotărî, prin ordonanţă provizorie, că Preşedintele nu-şi mai poate exercita funcţiile.

(…) 
Art. 63 – Alegerea Cancelarului federal

1. Cancelarul federal este ales de Bundestag, fără dezbatere, la propunerea Preşedintelui federal.

2. Este aleasă persoana care obţine votul majorităţii membrilor Bundestag-ului. Persoana aleasă este numită de Preşedintele federal.

3. Dacă persoana propusă de Preşedintele federal nu este aleasă, în 14 zile de la vot, Bundestag-ul poate alege un Cancelar federal cu votul a peste jumătate din numărul membrilor.

4. Dacă în această perioadă nu este ales un Cancelar federal, o nouă alegere va avea loc fără întârziere, în care va fi aleasă persoana care obţine cel mai mare număr de voturi. Dacă persoana aleasă obţine votul majorităţii membrilor Bundestag-ului, Preşedintele federal trebuie să-l numească în termen de 7 zile de la alegere. Dacă persoana aleasă nu obţine această majoritate, atunci, în 7 zile, Preşedintele federal fie o numeşte, fie dizolvă Bundestag-ul.”
▪ În Grecia, Preşedintele este ales de Parlament, cu o majoritate de 2/3 din numărul total al parlamentarilor. Mandatul prezidenţial este de 5 ani.
Preşedintele Republicii îl desemnează pe Primul-ministru şi, la propunerea acestuia, numeşte şi revocă membrii Cabinetului şi sub-secretarii. Este numit Prim-ministru, preşedintele partidului care a obţinut majoritatea mandatelor în Parlament. 
Dacă nici un partid nu a reuşit să obţină o majoritate absolută, pentru formarea unui Guvern care să se bucure de încrederea Parlamentului, Preşedintele Republicii recurge la procedura de atribuire a mandatului/mandatelor exploratoriu/exploratorii (reglementată de art.37 din Constituţie). 
Preşedintele Republicii poate dizolva Parlamentul dacă două Guverne au demisionat sau dacă Parlamentul a adoptat împotriva acestora moţiuni de neîncredere. Alegerile se organizează de Guvernul care se bucură de încrederea Parlamentului ce urmează a fi dizolvat.
Preşedintele Republicii nu răspunde niciodată pentru actele îndeplinite în exercitarea funcţiilor, cu excepţia înaltei trădări sau a încălcării intenţionate a Constituţiei. Pentru actele care nu au legătură cu exercitarea funcţiilor, urmărirea se suspendă până la expirarea mandatului prezidenţial.  
Propunerea de punere sub acuzare a Preşedintelui Republicii se prezintă Parlamentului, se semnează de minimum 1/3 din numărul parlamentarilor şi se adoptă prin rezoluţie de 2/3 din numărul total al parlamentarilor. 
Grecia - Prevederi constituţionale în materie
„Art.30
1. Preşedintele Republicii asigură funcţionarea instituţiilor Republicii. Conform articolelor 32 şi 33, acesta este ales de către Parlament, pentru un mandat de 5 ani.
(…)

Art. 32

1. Preşedintele Republicii este ales de către Parlament, prin vot cu apel nominal, în cadrul unei şedinţe speciale convocate în acest sens de către Preşedintele Parlamentului, cu cel puţin o lună înainte de expirarea mandatului Preşedintelui în exerciţiu, conform celor prevăzute de Regulament.

În cazul incapacităţii permanente a Preşedintelui Republicii de a-şi îndeplini funcţiile, aşa cum se prevede la paragraful 2 al art.34, precum şi în caz de demisie, deces sau revocare din funcţie în conformitate cu prevederile Constituţiei, în cel mult 10 zile de la expirarea prematură a mandatului fostului Preşedinte, Parlamentul se reuneşte pentru a alege un nou Preşedinte.

2. În toate cazurile, Preşedintele este ales pentru un mandat complet.

3. Persoana care obţine o majoritate de 2/3 din voturile exprimate de numărul total al parlamentarilor este aleasă în funcţia de Preşedinte al Republicii. Dacă nu se obţine această majoritate, scrutinul se repetă după 5 zile.

Dacă nici la cel de-al doilea tur de scrutin nu se obţine majoritatea necesară, votul se repetă după 5 zile; persoana care obţine o majoritate de 3/5 din voturile exprimate de numărul total al parlamentarilor este aleasă în funcţia Preşedinte al Republicii. 
4. Dacă la cel de-al treilea scrutin nu se obţine majoritatea calificată menţionată, Parlamentul este dizolvat în 10 zile de la data scrutinului, fiind convocate noi alegeri parlamentare. Imediat după constituirea legală, Parlamentul nou ales procedează, prin vot cu apel nominal, la alegerea Preşedintelui, fiind necesară o majoritate de 3/5 din numărul total al parlamentarilor. Dacă această majoritate nu este obţinută, votul se repetă în termen de 5 zile şi persoana care obţine majoritatea absolută a voturilor exprimate de numărul total al parlamentarilor este aleasă în funcţia de Preşedinte al Republicii. Dacă nu se obţine nici această majoritate, votul se repetă după 5 zile, fiind exprimat pentru primele două persoane care au obţinut cel mai mare număr de voturi; persoana care obţine majoritatea relativă de voturi este considerată aleasă în funcţia de Preşedinte al Republicii. 

5. Dacă Parlamentul nu este în sesiune, se convoacă o sesiune specială pentru alegerea Preşedintelui Republicii, conform celor prevăzute la alin.4. Dacă Parlamentul a fost dizolvat, alegerea Preşedintelui Republicii se amână până la constituirea legală a Parlamentului nou ales şi cel târziu în termen de 20 de zile de la constituire, conform celor prevăzute la alin.3 şi 4 şi în conformitate cu prevederile alin.1 al art. 34. 

6. Dacă procedura de alegere a noului Preşedinte menţionată de paragrafele precedente nu se desfăşoară în termenele prevăzute, Preşedintele în exerciţiu continuă să-şi exercite atribuţiile după expirarea mandatului, până la alegerea noului Preşedinte al Republicii. 

Clauză de interpretare:

Preşedintele Republicii care a demisionat înainte de expirarea mandatului nu poate candida la alegerile organizate în urma demisiei sale. 
(…)

Art. 37

1. Preşedintele Republicii îl numeşte pe Primul-ministru şi, la recomandarea acestuia, numeşte şi revocă membrii Cabinetului şi sub-secretarii. 
2. Este numit Prim-ministru, preşedintele partidului care a obţinut majoritatea mandatelor în Parlament. Dacă niciun partid nu deţine o majoritate absolută, Preşedintele Republicii atribuie un mandat exploratoriu preşedintelui partidului care deţine o majoritate relativă, pentru a identifica posibilitatea formării unui Guvern care să se bucure de încrederea Parlamentului. 

3. Dacă nu există această posibilitate, Preşedintele Republicii atribuie mandatul exploratoriu preşedintelui celui de-al doilea partid - ca mărime - în Parlament, şi dacă acesta eşuează, preşedintelui celui de-al treilea partid – ca mărime - din Parlament. Fiecare mandat exploratoriu are o durată de 3 zile. Dacă toate mandatele exploratorii se dovedesc a fi lipsite de succes, Preşedintele Republicii convoacă toţi preşedinţii de partide şi, dacă se confirmă imposibilitatea formării unui Cabinet care să se bucure de încrederea Parlamentului, acesta încearcă să formeze un Cabinet format din toate partidele parlamentare în scopul organizării de alegeri parlamentare. Dacă eşuează în această încercare, Preşedintele încredinţează Preşedintelui Curţii Supreme Administrative sau al Curţii Supreme Civile sau Penale sau al Curţii de Conturi sarcina formării unui Cabinet, acceptat într-o măsură cât mai mare, pentru a organiza alegerile şi dizolvă Parlamentul. 

4. În cazurile în care mandatul de a forma Cabinetul sau mandatul exploratoriu este atribuit în conformitate cu alineatele menţionate mai sus, dacă partidul nu are preşedinte sau purtător de cuvânt, sau dacă preşedintele sau purtătorul de cuvânt nu a fost ales în Parlament, Preşedintele Republicii atribuie mandatul persoanei propuse de grupul parlamentar al partidului. Propunerea de atribuire a mandatului se face în termen de 3 zile de la data la care Preşedintele sau Vicepreşedintele Parlamentului  comunică Preşedintelui Republicii numărul de mandate deţinute de fiecare partid parlamentar; comunicarea se face anterior încredinţării oricărui mandat.  
Clauză interpretativă:

În ceea ce priveşte mandatele exploratorii, în cazul în care partidele obţin un număr egal de mandate parlamentare, se consideră a fi pe primul loc partidul care a obţinut la alegeri cele mai multe voturi. Conform Regulamentului Parlamentului, un partid nou (recent format) cu grup parlamentar urmează după un partid mai vechi care a obţinut un număr egal de mandate. În ambele cazuri, mandatele exploratorii pot fi atribuite unui număr maxim de 4 partide.
Art. 38
1. În cazul în care Cabinetul demisionează sau dacă Parlamentul îi retrage încrederea în condiţiile art.84, Preşedintele îl revocă. Prin analogie, în aceste cazuri, au aplicabilitate prevederile alin.2, 3 şi 4 ale art.37.

Dacă Prim-ministrul al Cabinetului demisionar este şi preşedintele sau purtătorul de cuvânt al partidului cu majoritate parlamentară absolută se aplică, prin analogie, dispoziţiile art.37, alin.3, litera c.  
2. În cazul demisiei, decesului sau al imposibilităţii de exercitare a funcţiei din motive de sănătate, Preşedintele Republicii numeşte în funcţia de Prim-ministru persoana propusă de grupul parlamentar al partidului din care face parte fostul Prim-ministru, cu condiţia ca acesta să deţină majoritate parlamentară absolută. Propunerea se prezintă în cel târziu 3 zile de la data demisiei sau decesului Primului-ministru sau a constatării incapacităţii de exercitare a funcţiei. În cazul în care niciun partid politic nu deţine majoritate absolută în Parlament, se aplică, prin analogie, paragraful 4, urmat de secţiunea 2 din paragraful 2 şi paragraful 3 ale articolului precedent. 

Incapacitatea Primului-ministru de a-şi exercita funcţiile din motive de sănătate se constată de către Parlament printr-o hotărâre specială, adoptată cu majoritatea absolută din numărul total al parlamentarilor pe baza propunerii grupului parlamentar al partidului din care face parte Primul-ministru, cu condiţia ca acesta să deţină majoritate parlamentară absolută. În orice alt caz, propunerea se prezintă de minimum 2/5 din numărul total al parlamentarilor. 
Până la numirea noului Prim-ministru, funcţiile acestuia se exercită de Vice-prim- ministrul sau ministrul care urmează acestuia în ordine ierarhică.

Clauză interpretativă

Prevederea de la alin.2 se aplică şi în cazul înlocuirii Preşedintelui, conform dispoziţiilor art.34.
(…)

Art.41

1. Preşedintele Republicii poate dizolva Parlamentul dacă două Guverne au demisionat sau dacă împotriva acestora Parlamentul a adoptat moţiuni de neîncredere şi membrii acestuia nu au asigurat stabilitatea guvernamentală. Alegerile se organizează de Guvernul care se bucură de încrederea Parlamentului care va fi dizolvat. În toate celelalte cazuri, se aplică, prin analogie, secţiunea 3, alin.3 al art.37.

2. Preşedintele Republicii dizolvă Parlamentul la propunerea Cabinetului care a obţinut votul de încredere, în scopul reînnoirii mandatului popular pentru a soluţiona o problemă naţională cu o importanţă excepţională. Dizolvarea, în acelaşi scop, a noului Parlament, este exclusă. 

3. Decretul privind dizolvarea Parlamentului, contrasemnat de Cabinet în condiţiile paragrafului precedent,  trebuie să prevadă convocarea alegerilor în termen de 30 de zile şi convocarea noului Parlament în 30 de zile de la data alegerilor. 

4. Parlamentul ales după dizolvarea vechiului Parlament nu poate fi dizolvat înainte de expirarea unui an de la data sesiunii de deschidere, cu excepţia cazurilor prevăzute de art.37, alin.1 şi de alin.1 al  prezentului articol.

5. Dizolvarea Parlamentului este obligatorie în cazurile prevăzute la art.32, alin.4.

Clauză interpretativă:

În toate cazurile şi fără nici o excepţie, decretul privind dizolvarea Parlamentului trebuie să prevadă convocarea alegerilor care urmează a avea loc în 30 de zile şi convocarea noului Parlament în 30 de zile de la data alegerilor.
(…)
Art. 49

1. Preşedintele Republicii nu răspunde niciodată pentru actele îndeplinite în exercitarea funcţiilor, cu excepţia înaltei trădări sau a încălcării intenţionate a Constituţiei. Pentru actele care nu au legătură cu exercitarea funcţiilor, urmărirea se suspendă până la expirarea mandatului prezidenţial. 
2. Propunerea de punere sub acuzare a Preşedintelui Republicii se prezintă Parlamentului, se semnează de minimum 1/3 din numărul parlamentarilor şi se adoptă prin rezoluţie de 2/3 din numărul total al parlamentarilor. 

3. Dacă propunerea este adoptată, Preşedintele Republicii este trimis în judecată în faţa Curţii prevăzute la art.86, dispoziţiile acestui articol având aplicabilitate. 

4. Din momentul trimiterii în judecată, Preşedintele Republicii nu mai exercită funcţiile prezidenţiale şi este înlocuit în conformitate cu prevederile art.34. Dacă mandatul nu a expirat, acesta îşi reia funcţiile la data emiterii hotărârii de achitare pronunţată de Curtea prevăzută la art.86.

5. Implementarea prevederilor prezentului articol se face conform legii adoptate de Parlament în şedinţă plenară.

(…)
Art.84

1. Guvernul trebuie să obţină încrederea Parlamentului. Guvernul este obligat să obţină votul de încredere al Parlamentului în 15 zile de la data depunerii jurământului de către primul-ministru, dar poate face acest lucru şi la altă dată. Dacă în momentul formării guvernului parlamentul nu este în sesiune/şi-a suspendat lucrările, acesta este convocat în 15 zile pentru a se pronunţa asupra moţiunii de încredere.

(…)”
▪ În Italia, potrivit Constituţiei din 1947, Preşedintele Republicii este ales de ambele Camere ale Parlamentului, pentru un mandat de 7 ani. Preşedintele este şeful statului şi reprezintă unitatea naţională. 
Preşedintele îl numeşte pe Preşedintele Consiliului de Miniştri. Preşedintele are un rol deosebit de important în condiţiile în care partidele politice sunt caracterizate de o divizare internă accentuată, iar negocierile pentru stabilirea coaliţiei guvernamentale se desfăşoară după alegeri. 
Constituirea Guvernului, reglementată de art.92-96 din Constituţie, este un proces complex care se desfăşoară în două etape:

- etapa pregătitoare, în care Preşedintele Republicii poartă consultări cu Preşedinţii Camerelor legislative, cu foştii Preşedinţi ai Republicii (care sunt senatori pe viaţă) şi cu preşedinţii grupurilor parlamentare, în vederea identificării unei persoane capabile să formeze Guvernul. Deşi Constituţia nu prevede expres acest lucru, numirea Preşedintelui Consiliului de Miniştri poate fi precedată de încredinţarea unui mandat explorator, necesar în cazul în care consultările nu au fost concludente. În caz contrar, Preşedintele Republicii desemnează direct în această funcţie persoana indicată de grupurile parlamentare majoritare ca fiind capabilă să obţină votul de încredere al Parlamentului; 

- etapa depunerii jurământului şi a obţinerii votului de încredere al celor două Camere ale Parlamentului. Persoana desemnată poate accepta sau depune mandatul. În cazul acceptării, Preşedintele Republicii semnează decretele de numire ale Preşedintelui Consiliului de Miniştri şi miniştrilor. În termen de 10 zile de la semnarea decretului de numire, Guvernul are obligaţia de a se prezenta în faţa Camerelor legislative pentru obţinerea votului de încredere.   

După înştiinţarea Preşedinţilor celor două Camere, Preşedintele Republicii poate dizolva una sau ambele Camere. Acest drept nu poate fi exercitat în ultimele 6 luni ale mandatului prezidenţial. 

Preşedintele Republicii nu răspunde pentru actele săvârşite în exercitarea funcţiilor prezidenţiale, cu excepţia cazurilor de înaltă trădare sau de încălcare a Constituţiei. Hotărârea de punere sub acuzare se adoptă de Parlament, în şedinţă comună, cu o majoritatea absolută de voturi.

Italia - Prevederi constituţionale în materie
„Art. 83

Preşedintele Republicii este ales de către Parlament în şedinţa comună a membrilor acestuia.

 La alegeri participă trei delegaţi din fiecare Regiune, aleşi de Consiliul regional în aşa fel încât reprezentarea minorităţilor să fie asigurată. Regiunea Val d'Aoste are un singur delegat. 

Preşedintele Republicii este ales prin vot secret, de o majoritate de 2/3 din numărul total al parlamentarilor. După al treilea tur de scrutin, este suficientă majoritatea absolută.
(…)

Art.85

Preşedintele Republicii este ales pentru un mandat de 7 ani. 

Cu 30 de zile înainte de expirarea mandatului Preşedintelui în exerciţiu, Preşedintele Camerei Deputaţilor convoacă Congresul Parlamentului şi delegaţii regionali pentru a alege noul Preşedinte al Republicii. 

În cazul în care Camerale sunt dizolvate sau dacă au trecut cel puţin 3 luni de la dizolvare, alegerea Preşedintelui are loc termen de 15 zile de la şedinţa Camerelor nou alese. În această perioadă, se prelungeşte mandatul Preşedintelui în exerciţiu.

(…)

Art. 88

Preşedintele Republicii poate dizolva Camerele sau una din Camere, după consultarea Preşedinţilor/Preşedintelui acestora/acesteia. 

Preşedintele nu poate exercita acest drept în ultimele 6 luni ale mandatului prezidenţial, cu excepţia cazului în care această perioadă coincide în totalitate sau parţial cu ultimele 6 luni ale legislaturii.
(…) 

Art. 92

Guvernul Republicii este format din Preşedintele Consiliului şi miniştri, care, împreună, constituie Consiliul de Miniştri. Preşedintele Republicii îl numeşte pe Preşedintele Consiliului de Miniştri şi, pe baza propunerii acestuia, numeşte miniştrii. 

(…)
Art. 94

Guvernul trebuie să se bucure de încrederea ambelor Camere. Fiecare Cameră acordă sau retrage încrederea printr-o moţiune motivată, care se votează cu vot prin apel nominal. În termen de 10 zile de la formare, Guvernul se prezintă în faţa Camerelor pentru obţinerea încrederii. Un vot negativ al uneia sau al ambelor Camere faţă de propunerea Guvernului nu angajează obligaţia de a demisiona. Moţiunea de neîncredere trebuie semnată de cel puţin 1/10 din membrii Camerei şi nu poate fi supusă dezbaterii mai devreme de 3 zile de la prezentarea acesteia.”
▪ În Letonia, Preşedintele este ales de Parlament, cu majoritatea de voturi a minimum 51 de parlamentari. Mandatul prezidenţial este de 4 ani.
Preşedintele are dreptul de a propune dizolvarea Parlamentului. Propunerea este supusă referendumului naţional. Dacă propunerea de demitere este aprobată de peste jumătate din voturile valid exprimate de participanţii la referendum, Parlamentul este dizolvat şi, în maximum 2 luni de la data dizolvării, se organizează alegeri anticipate.  
La propunerea a cel puţin ½ din numărul total al parlamentarilor, Parlamentul poate decide demiterea Preşedintelui, în şedinţă secretă şi cu o majoritate de minimum 2/3 din numărul total al membrilor. 
Preşedintele poate răspunde penal, dacă Parlamentul aprobă acest lucru cu o majoritate de minimum 2/3.
Preşedintele îl desemnează pe Primul-ministru, care îşi formează Guvernul.
Primul-ministru şi întregul Guvern răspund în faţa Parlamentului pentru acţiunile guvernamentale desfăşurate. Dacă Parlamentul îşi exprimă neîncrederea în Primul-ministru, Guvernul trebuie să demisioneze; dacă neîncrederea vizează un ministru individual, acesta trebuie să demisioneze, fiind înlocuit de persoana desemnată de Primul-ministru. 
Letonia - Prevederi constituţionale în materie
“Art. 35 

Parlamentul alege Preşedintele pentru un mandat de 4 ani.

Art. 36

Preşedintele este ales prin vot secret cu majoritatea de voturi a minimum 51 de membri ai Parlamentului.
(…)

Art. 39

Aceeaşi persoană nu poate deţine funcţia de Preşedinte pentru o perioadă mai mare de 8 ani consecutiv.
(…)

Art. 48 

Preşedintele are dreptul de a propune dizolvarea Parlamentului. Ca urmare acestei propuneri, se organizează un referendum naţional. Dacă la referendum peste jumătate din voturile exprimate sunt în favoarea dizolvării, Parlamentul se consideră dizolvat, se convoacă noi alegeri, care se organizează în cel târziu 2 luni de la data dizolvării Parlamentului.

(…)

Art. 51

La propunerea a minimum ½ din numărul total al parlamentarilor, Parlamentul poate decide, în şedinţă secretă şi cu o majoritate de minimum 2/3 din numărul total al membrilor, demiterea Preşedintelui. 
(…)

Art. 54

Preşedintele poate răspunde penal, dacă Parlamentul aprobă acest lucru cu o majoritate de minimum 2/3.
Art. 55. Cabinetul este format din primul-ministru şi din miniştrii aleşi de către primul-ministru.

Art. 56. Cabinetul se formează de către persoana desemnată de Preşedinte să procedeze astfel.

Art. 57. Numărul ministerelor şi conţinutul responsabilităţilor acestora, precum şi relaţiile dintre instituţiile statului se reglemenează prin lege.

Art. 58. Instituţiile administrative ale statului se află sub autoritatea Cabinetului.

Art. 59. Pentru a-şi îndeplini sarcinile, primul-ministru şi miniştrii trebuie să se bucure de încrederea Parlamentului, şi răspund pentru acţiunile lor în faţa Parlamentului. Dacă Parlamentul îşi exprimă neîncrederea în primul-ministru, întregul Cabinet trebuie să demisioneze. Dacă neîncrederea vizează un ministru individual, atunci ministrul trebuie să demisioneze şi, pentru a fi înlocuit, primul-ministru desemnează o altă persoană.”
▪ În Slovacia, autoritatea legislativă este Consiliul Naţional; acesta este format din 150 de parlamentari, aleşi pentru un mandat de 4 ani.

Conform Constituţiei din 1992, raporturile dintre puteri sunt cele specifice unei republici parlamentare. După revizuirea constituţională din 1999, s-a trecut la alegerea directă a Preşedintelui Republicii, fără a fi afectată natura parlamentară a sistemului constituţional. 
Preşedintele este ales prin vot direct şi secret, pentru un mandat de 5 ani. Candidaţii prezidenţiali sunt nominalizaţi de cel puţin 15 membri ai Parlamentului sau de alegători printr-o petiţie semnată de minimum 15.000 de cetăţeni. Nominalizările se prezintă Preşedintelui Consiliului Naţional, în cel târziu 21 de zile de la convocarea alegerilor.
Preşedintele numeşte şi revocă Primul-ministru şi membrii Guvernului, îi învesteşte cu conducerea ministerelor şi acceptă demisia acestora. 
În termen de 30 de zile de la desemnare, Guvernul îşi prezintă programul de guvernare în faţa Parlamentului şi solicită votul de încredere al acestuia.

Guvernul răspunde în faţa Parlamentului, care, în orice moment, poate adopta o moţiune de cenzură (art.114 din Constituţie). 
Potrivit art.102(e) din Constituţie, Preşedintele poate dizolva Consiliul Naţional dacă declaraţia politică a Guvernului nu este aprobată în termen de 6 luni de la numirea acestuia, în cazul în care Consiliul Naţional al Republicii Slovacia nu adoptă, în termen de 3 luni, proiectul de lege guvernamental privind acordarea votului de încredere, în cazul în care Consiliul Naţinal nu a putut lua decizii pe o durată mai mare de 3 luni, deşi sesiunea nu a fost întreruptă şi în acest timp au fost convocate şedinţe  în mod repetat, sau dacă sesiunea Consiliului Naţional a fost întreruptă pe o perioadă mai mare decât cea prevăzută de Constituţie. 

Preşedintele nu poate exercita acest drept în ultimele 6 luni de mandat, în timp de război, de stare de război sau de declarare a legii marţiale. 

Preşedintele dizolvă Consiliul Naţional al Republicii Slovacia dacă, după votul public privind revocarea Preşedintelui, acesta nu a fost revocat. 
Prin vot public, Preşedintele poate fi demis înainte de expirarea mandatului. Votul public pentru revocarea Preşedintelui este convocat de Preşedintele Consiliului Naţional, pe baza unei rezoluţii adoptate cu o majoritate de minimum 3/5 din numărul total al membrilor Consiliului Naţional al Republicii Slovacia.
Preşedintele este demis dacă peste jumătate din numărul total al alegătorilor votează în favoarea demiterii.

Dacă prin votul public Preşedintele nu este revocat, în termen de 30 de zile de la anunţarea rezultatelor votului public, Preşedintele dizolvă Consiliul Naţional. În termen de 7 zile de la dizolvare, Preşedintele Consiliului Naţional convoacă alegeri pentru Consiliul Naţional al Republicii Slovacia (art.106 din Constituţie).  
Preşedintele poate fi urmărit penal numai pentru încălcarea intenţionată a Constituţiei sau pentru înaltă trădare. Decizia de punere sub acuzare a Preşedintelui se adoptă de Consiliul Naţional, cu o majoritate de 3/5 din numărul total al membrilor Parlamentului. Actul de acuzare a Preşedintelui întocmit de Consiliul Naţional al Republicii Slovacia se transmite Curţii Constituţionale a Republicii Slovacia, care, în şedinţă plenară, decide asupra acuzării. Decizia de condamnare pronunţată de Curtea Constituţională a Republicii Slovacia semnifică pierderea funcţiei de Preşedinte şi a eligibilităţii de a candida din nou pentru această funcţie (art.107 din Constituţie).

Slovacia - Prevederi constituţionale în materie
Art. 101
1. Preşedintele este şeful statului Republica Slovacia. Preşedintele reprezintă Republica Slovacia în străinătate şi, prin deciziile sale, asigură desfăşurarea corespunzătoare a activităţii organismelor constituţionale. Preşedintele îşi îndeplineşte funcţiile cu cea mai mare conştiinciozitate şi din convingere şi nu este supus niciunui alt ordin.
2. Preşedintele Republicii Slovacia este ales de cetăţenii Republicii Slovacia în cadrul alegerilor directe prin vot secret, pentru o perioadă de 5 ani. Toţi cetăţenii cu drept de vot pentru Consiliul Naţional al Republicii Slovacia au dreptul de a vota Preşedintele.
(…)

Art. 102

1. Preşedintele

(…)

e. poate dizolva Consiliul Naţional al Republicii Slovacia dacă declaraţia politică a Guvernului Republicii Slovacia nu este aprobată în termen de 6 luni de la numirea acestuia, dacă Consiliul Naţional al Republicii Slovacia nu adoptă în termen de 3 luni un proiect de lege guvernamental privind acordarea votului de încredere, dacă Consiliul Naţinal al Republicii Slovacia nu a putut lua decizii pe o durată mai mare de 3 luni, deşi sesiunea nu a fost întreruptă şi în acest timp au fost convocate şedinţe  în mod repetat, sau dacă sesiunea Consiliului Naţional al Republicii Slovacia a fost întreruptă pe o perioadă mai mare decât cea prevăzută de Constituţie. Preşedintele nu poate exercita acest drept în ultimele 6 luni de mandat, în timp de război, de stare de război sau de declarare a legii marţiale. Preşedintele dizolvă Consiliul Naţional al Republicii Slovacia dacă, după votul public privind revocarea Preşedintelui, acesta nu a fost revocat;

f. semnează legile;

g. numeşte şi revocă Primul-ministru şi membrii Guvernului Republicii Slovacia, îi învesteşte cu conducerea ministerelor şi acceptă demisia acestora. Preşedintele revocă Primul-ministru şi alţi membri ai Guvernului în cazurile prevăzute la articolele 115 şi 116;
(…)

Art. 106

1. Prin vot public, Preşedintele poate fi revocat din funcţie înainte de expirarea mandatului. Votul public pentru revocarea Preşedintelui este convocat de Preşedintele Consiliului Naţional al Republicii Slovacia, pe baza rezoluţiei Consiliului Naţional al Republicii Slovacia, adoptată cu o majoritate de minimum 3/5 din numărul total al membrilor Consiliului Naţional al Republicii Slovacia; convocarea se face în termen de 30 de zile de la adoptarea rezoluţiei, astfel încât referendumul să se desfăşoare în termen de 60 de zile de la convocare.

2. Preşedintele este revocat dacă peste jumătate din numărul total al alegătorilor votează în favoarea revocării.

3. Dacă prin votul public Preşedintele nu este revocat, Preşedintele dizolvă Consiliul Naţional al Republicii Slovacia în termen de 30 de zile de la anunţarea rezultatelor votului public. În acest caz, pentru Preşedinte începe un nou mandat. În termen de 7 zile de la dizolvare, Preşedintele Consiliului Naţional al Republicii Slovacia convoacă alegeri pentru Consiliul Naţional al Republicii Slovacia. 

4. Detaliile privind revocarea Preşedintelui se reglementează prin lege.
Art. 107

Preşedintele poate fi urmărit penal numai pentru încălcarea intenţionată a Constituţiei sau pentru înaltă trădare. Decizia de punere sub acuzare a Preşedintelui se adoptă de Consiliul Naţional al Republicii Slovacia cu o majoritate de 3/5 din numărul total al membrilor Parlamentului. Actul de acuzare a Preşedintelui întocmit de Consiliul Naţional al Republicii Slovacia se transmite Curţii Constituţionale a Republicii Slovacia, care, în şedinţă plenară, decide asupra acuzării. Decizia de condamnare pronunţată de Curtea Constituţională a Republicii Slovacia semnifică pierderea funcţiei de Preşedinte şi a eligibilităţii de a candida din nou pentru această funcţie.

(…)

Art. 110
1.  Primul-ministru este numit şi demis de Preşedintele Republicii Slovacia.

2. Poate fi numit în funcţia de prim-ministru orice cetăţean al Republicii Slovacia care poate fi ales în Consiliul Naţional al Republicii Slovacia. 
Art. 111

La propunerea primului-ministru, Preşedintele Republicii Slovacia numeşte şi demite ceilalţi membri ai Guvernului şi le încredinţează conducerea ministerelor. Preşedintele poate numi ca viceprim-ministru şi ministru orice cetăţean care poate fi ales în Consiliul Naţional al Republicii Slovacia.
(…)

Art. 113

În termen de 30 de zile de la numire, Guvernul are obligaţia de a se prezenta în faţa Consiliului Naţional al Republicii Slovacia pentru a prezenta programul de guvernare şi pentru a cere votul de încredere.

Art.114

1. Guvernul răspunde pentru exercitarea funcţiilor sale în faţa Consiliului Naţional al Republicii Slovacia care, în orice moment, poate adopta un vot de neîncredere.

2. Oricând, Guvernul poate solicita Consiliului Naţional al Republicii Slovacia votul de încredere.

3. Guvernul poate corela votul de încredere în Guvern cu votul pentru adoptarea unei legi sau pentru o altă problemă.

Art.115

1. Preşedintele Republicii Slovacia demite Guvernul în cazul în care Consiliul Naţional al Republicii Slovacia adoptă un vot de neîncredere sau respinge cererea Guvernului de acordare a votului de încredere.
2. În cazul în care Preşedintele Republicii Slovacia acceptă demisia Guvernului, acesta îi încredinţează exercitarea funcţiilor până la numirea noului Guvern.”
▪ Parlamentul unicameral din Ungaria – Adunarea Naţională – este factorul politic prim, sub controlul căruia se află atât Premierul şi Cabinetul său, cât şi Preşedintele Republicii. 
Preşedintele, cu atribuţii reduse, este ales de Adunarea Naţională, prin vot secret, cu o majoritate de 2/3 din numărul total al parlamentarilor, pentru un mandat de 5 ani. Acesta poate fi reales o singură dată.
Alegerea Preşedintelui Republicii este precedată de nominalizarea candidatului. Pentru validitatea nominalizării, este necesară recomandarea scrisă a minimum 50 de membri ai Parlamentului. Nominalizarea se prezintă Preşedintelui Parlamentului anterior convocării alegerilor. 
Preşedintele poate dizolva Parlamentul şi convoca alegeri anticipate în următoarele cazuri: Guvernul îşi încheie mandatul; Parlamentul nu alege persoana propusă de Preşedintele Republicii pentru funcţia de prim-ministru în termen de 40 de zile de la prima nominalizare; Parlamentul nu adoptă bugetul statului pentru anul curent, până la data de 31 martie. 
Primul-ministru este ales de Parlament, pe baza recomandării Preşedintelui, cu majoritate de voturi. Miniştrii sunt desemnaţi de Preşedintele Republicii, la recomandarea Primului-ministru. Membrii Guvernului depun jurământul în faţa Parlamentului.
Guvernul răspunde în faţa Parlamentului pentru activităţile guvernamentale desfăşurate. Miniştrii răspund în faţa Primului-ministru. 
Preşedintele poate fi pus sub acuzare dacă, în exercitarea mandatului, încalcă Constituţia sau legile ţării. Punerea sub acuzare se iniţiază printr-o moţiune semnată de 1/5 din membrii Parlamentului şi adoptată cu o majoritate de 2/3. Organul jurisdicţional competent este Curtea Constituţională, care are competenţa demiterii Preşedintelui.
Ungaria - Prevederi constituţionale în materie
Art.16

1. Membrii Guvernului sunt primul-ministru şi miniştrii.


2. Primul-ministru emite decrete de numire în funcţia de viceprim-ministru pentru unul sau doi miniştri.


3. Primul-ministru este ales de Parlament, la recomandarea Preşedintelui Republicii.


4. Primul-ministru este ales cu majoritatea voturilor membrilor Parlamentului. Primul-ministru îşi preia funcţia în ziua alegerii.


5. Preşedintele Republicii prezintă propunerea prevăzută la paragraful 3:



a. la şedinţa inaugurală a noului Parlament, dacă mandatul primului-ministru a expirat odată cu formarea Parlamentului nou ales;


b. în termen de 15 zile de la expirarea mandatului primului-ministru, dacă mandatul primului-ministru s-a încheiat prin demisie, deces, apariţia incompatibilităţii, ineligibilităţii sau pentru că Parlamentul şi-a exprimat neîncrederea în primul-ministru cu ocazia votului de încredere.


6. Dacă Parlamentul nu a ales candidatul la funcţia de prim-ministru prevăzut la paragraful 5, Preşedintele Republicii propune, în termen de 15 zile, un nou candidat.


7. Miniştrii sunt numiţi de Preşedintele Republicii, la propunerea primului-ministru. (…)


Art.20

1. Mandatul Guvernului se încheie odată cu încheierea mandatului primului-ministru.

2. Mandatul primului-ministru se încheie:

a. odată cu formarea Parlamentului nou-ales;

b. dacă Parlamentul adoptă o moţiune de neîncredere împotriva primului-ministru şi alege un nou prim-ministru;

c. dacă Parlamentul adoptă o moţiune de neîncredere în primul-ministru, la votul de încredere cerut de primul-ministru;

d. prin demisie;

e. prin deces;

f. la apariţia unei incompatibilităţi;

g. la apariţia ineligibilităţii (nu mai există condiţiile pentru alegerea lui).

3.  Mandatul unui ministru se încheie:

a. la încheierea mandatului primului-ministru;

b. prin demisie;

c. prin demitere;

d. prin deces.

4. Parlamentul decide asupra lipsei condiţiilor privind alegerea primului-ministru şi asupra declaraţiei de incompatibilitate, cu o majoritate de 2/3 din votul parlamentarilor prezenţi.

Art.21

1. O cincime din membrii Parlamentului pot depune, în scris, o moţiune de neîncredere în primul-ministru, propunând pentru această funcţie o altă persoană. 

2. Aprobând moţiunea de neîncredere, Parlamentul îşi exprimă lipsa de încredere în primul-ministru şi, simultan, alege în această funcţie persoana propusă în moţiunea de neîncredere. O astfel de hotărâre a Parlamentului necesită majoritatea simplă a voturilor parlamentarilor.

3. Primul-ministru poate cere un vot de încredere. Parlamentul adoptă o moţiune de neîncredere în primul-ministru dacă majoritatea simplă a parlamentarilor nu îl sprijină pe primul-ministru în votul de încredere cerut. 

4. Primul-ministru poate propune ca votul asupra unei propuneri guvernamentale să fie considerat ca vot de încredere. Parlamentul adoptă o moţiune de neîncredere în primul-ministru dacă nu aprobă propunerea guvernului.

5. Parlamentul adoptă o hotărâre asupra acordării încrederii în termen de 3 zile de la depunerea moţiunii de neîncredere sau a propunerii primului-ministru prevăzută la paragrafele 3 şi 4, dar nu mai târziu de 8 zile de la depunere
(…)

Art. 29/A

1. Parlamentul alege Preşedintele Republicii pentru un mandat de 5 ani.

2. Poate fi ales în funcţia de Preşedinte al Republicii orice cetăţean ungar cu drept de vot, care a împlinit vârsta de 35 de ani anterior datei alegerilor.

3. Preşedintele Republicii poate fi reales în această funcţia o singură dată. 

Art. 29/B

1. Alegerea Preşedintelui Republicii este precedată de nominalizarea candidatului. Pentru validitatea nominalizării, este necesară recomandarea scrisă a minimum 50 de membri ai Parlamentului. Nominalizarea se prezintă Preşedintelui Parlamentului anterior anunţării alegerii. Niciun membru al Parlamentului nu poate nominaliza mai mult de un candidat. Dacă un membru al Parlamentului nominalizează mai mult de un candidat, toate nominalizările făcute de membrul în cauză sunt invalidate. 
2. Parlamentul alege Preşedintele Republicii prin vot secret. Dacă este necesar, votul poate fi repetat. Este ales Preşedinte al Republicii candidatul care a obţinut, în primul tur de scrutin, o majoritate de 2/3 din voturile membrilor Parlamentului. 

3. Dacă niciun candidat nu obţine această majoritate în primul tur de scrutin, se repetă procedura de vot, în conformitate cu paragraful 1. O majoritate de 2/3 din voturile membrilor Parlamentului este, de asemenea, necesară pentru alegerea în cel de-al doilea tur de scrutin. 
4. Dacă niciun candidat nu obţine majoritatea necesară în cel de-al doilea tur de scrutin, se organizează al treilea tur de scrutin. În cel de-al treilea tur de scrutin participă primii doi candidaţi care, în cel de-al doilea tur de scrutin, au obţinut cel mai mare număr de voturi. Este ales în funcţia de Preşedinte al Republicii candidatul care a obţinut majoritate de voturi – indiferent de numărul voturilor exprimate – în cel de-al treilea tur de scrutin.

5. Procedura de alegere se desfăşoară într-o perioadă care nu poate depăşi 3 zile consecutive.
(…)
Art. 31/A

1. Persoana Preşedintelui Republicii este inviolabilă; protecţia faţă de urmărirea penală se reglementează prin lege specială.

2. Dacă în exercitarea mandatului Preşedintele Republicii încalcă Constituţia sau orice altă lege, printr-o moţiune sprijinită de 1/5 din membrii Parlamentului se poate propune iniţierea procedurilor de punere sub acuzare a Preşedintelui Republicii.
3. Pentru iniţierea procedurilor de punere sub acuzare este necesară o majoritate de voturi de 2/3 a membrilor Parlamentului.

4. De la adoptarea rezoluţiei de către Parlament până la încheierea procedurilor de punere sub acuzare, Preşedintele Republicii nu mai poate îndeplini nicio atribuţie prezidenţială.

5. În astfel de cazuri, organul jurisdicţional competent este Curtea Constituţională.

6. În cazul în care Curtea Constituţională constată încălcarea legii, aceasta are competenţa de revocare din funcţie a Preşedintelui Republicii.

Art. 32

1. Dacă procedurile de punere sub acuzare a Preşedintelui Republicii se iniţiază pe baza unei infracţiuni comise în exercitarea activităţilor oficiale pe durata mandatului, Curtea Constituţională aplică, de asemenea, în procedurile sale, prevederile de bază referitoare la urmărirea penală. Acuzarea este reprezentată de un procuror special ales dintre membrii Parlamentului.

2. În alte cazuri, procedurile penale împotriva Preşedintelui Republicii pot fi iniţiate numai după expirarea mandatului.

3. În cazul în care Curtea Constituţională constată că Preşedintele Republicii se face vinovat de comiterea intenţionată a unei infracţiuni, aceasta îl poate revoca din funcţie şi, simultan, poate aplica orice pedeapsă şi sancţiune prevăzute de Codul Penal pentru comiterea infracţiunii în cauză.
IV. MONARHII CONSTITUŢIONALE 

1. Caracteristici generale



▪ Monarhiile constituţionale au un şef de stat apolitic, imparţial, simbol al unităţii şi coeziunii statale (nu al intereselor anumitor forţe politice).

Instituţia monarhiei prezintă o serie de avantaje, care depind însă de personalitatea monarhului, de conjunctura politică şi de voinţa partidelor politice de a face sau nu din problema monarhiei o problemă politică. În condiţii normale succesiunea la tron nu are o miză politică (spre deosebire de succesiunea şefilor de stat aleşi).
În prezent, există o tendinţă generală de reducere a rolului monarhilor, de menţinere pur decorativă a acestora, concomitent cu reducerea prerogativelor şi rigorii protocoalelor caselor regale (Olanda). Implicarea permanentă şi responsabilă constituie excepţii notabile (Spania, Danemarca).



▪ Deşi dispune de prerogative aparent importante (de a numi şi demite primul-ministru/miniştrii guvernului sau de a dizolva parlamentul), în realitate, monarhul are atribuţii pur formale, întrucât numirea/demiterea unui ministru sau dizolvarea parlamentului constituie rezultatul negocierilor politice din cadrul legislativului, între partidele politice reprezentate parlamentar prin voinţa electoratului.


Este foarte des utilizată sintagma potrivit căreia monarhul domneşte, dar nu guvernează. Guvernarea se realizează, în principal, de către guvernul condus de primul-ministru (de obicei liderul partidului sau coaliţiei majoritare din parlament), care răspunde pentru activitatea cabinetului său în faţa legislativului (nu a monarhului).


În monarhiile constituţionale din Uniunea Europeană, primul-ministru este cel care conduce guvernul, stabileşte politica executivului şi are obligaţii numai faţă de parlament, care îl poate destitui printr-un vot de neîncredere.
Monarhiile constituţionale au forme de guvernare parlamentare, ceea ce presupune un raport de dependenţă mutuală între legislativ şi executiv. Parlamentul este instituţia principală, reprezentanţii acestuia sunt aleşi prin vot direct, universal de către cetăţeni, ceea ce îi conferă legitimitate. Guvernul este învestit de legislativ, fapt ce poate fi considerat ca o prelungire a legitimităţii populare a parlamentului.



2. Monarhiile constituţionale din UE  


▪ În Marea Britanie, exponentă a parlamentarismului pur, “ritualul” vieţii politice se desfăşoară sub oblăduirea Coroanei, care nu se implică direct în competiţia dintre partide sau în exercitarea puterii executive, dar care patronează, însă, cu imparţialitate, întregul joc politic. Puterea şi opoziţia se bucură de un tratament egal în faţa monarhului, fiind binecunoscute formulele oficiale utilizate la Palatul Buckingham, la Westminster şi chiar în comunicatele partidelor politice: “Her Majesty’s Government” şi “Her Majesty’s Opposition”.


Prerogativele monarhului sunt: desemnarea Primului-ministru (în mod obligatoriu, liderul partidului învingător în alegeri); sancţionarea legilor (deşi dreptul de veto îi este recunoscut prin cutumă, monarhul nu a mai făcut uz de această prerogativă de la începutul secolului al XVIII-lea); prezentarea “Mesajului Coroanei” la deschiderea fiecărei sesiuni anuale (în realitate, o pledoarie în favoarea programului guvernamental al partidului aflat la putere); înmânarea ordinelor şi a distincţiilor; dizolvarea Camerei Comunelor (prerogativă cu rol formal, întrucât iniţiativa dizolvării aparţine Primului-ministru); declararea stării de război şi încheierea păcii; încheierea tratatelor; recunoaşterea altor state şi guverne.


Monarhul este şeful Bisericii anglicane şi şeful Commonwealth-ului britanic.

Instituţia primului-ministru a apărut şi evoluat ca o consecinţă a renunţării monarhului la dreptul de a conduce personal şedinţele Cabinetului. Instituţia modernă a primului-ministru a fost instituită de textul legislativ intitulat “The Reform Act” din 1832. Această lege a consacrat obligaţia Reginei de a numi în funcţia de Prim-ministru pe liderul partidului majoritar din Camera Comunelor; de asemenea, Regina poate influenţa desemnarea Primului-ministru în cazul în care niciun partid politic nu obţine majoritate parlamentară/partidul majoritar nu are un şef. Cu aceste excepţii, se consideră că Primul-ministru este ales prin vot universal indirect, întrucât fiecare partid abordează alegerile cu un şef desemnat ca Prim-ministru în caz de victorie electorală. Legitimitatea politică a Premierului este dublă: în primul rând, aceasta este conferită de desemnarea sa în calitate de şef al partidului (prin vot intern), şi, în al doilea rând, de votul pe care populaţia îl dă partidului majoritar.



Desemnarea celorlalţi membri ai Cabinetului şi ai Guvernului se face de către Primul-ministru din rândul membrilor partidului său; toţi membrii Guvernului sunt şi membri ai Camerei Comunelor sau, într-un număr restrâns, ai Camerei Lorzilor. Primul-ministru trebuie fie membru al Camerei Comunelor. Libertatea Primului-ministru de a alege membrii Guvernului
 şi ai Cabinetului
 nu este limitată decât de propriul partid.


Puterea executivă se exercită în totalitate de Cabinetul condus de Primul-ministru, iar mandatul puterii executive stă sub semnul răspunderii în faţa Parlamentului. Cabinetul Marii Britanii funcţionează pe principiul conducerii unipersonale, voinţa Premierului transformându-se de cele mai multe ori în decizii politice ale Cabinetului (indiferent că este vorba despre probleme economice, sociale sau de politică externă).



Figură centrală a vieţii politice britanice, Primul-ministru dispune de jure sau de facto de următoarele puteri: puterea asupra partidului de guvernământ (fiind liderul partidului care a câştigat alegerile); puterea asupra Parlamentului (fiind liderul majorităţii din Camera Comunelor); puterea asupra Cabinetului (fiind şeful direct al echipei ministeriale); puterea asupra administraţiei (prin atribuţiile pe care le are în privinţa numirii sau înlocuirii unor înalţi funcţionari de stat); puterea de a influenţa opinia publică, prin concentrarea în cvasi-totalitate a procesului politic şi mediatic la reşedinţa sa din 10, Downing Street.
*


Uzanţele constituţionale britanice (care au consacrat monarhia parlamentară) au fost preluate, în esenţă, de majoritatea constituţiilor monarhiilor parlamentare care consacră dreptul exclusiv al Regelui de a „numi şi revoca miniştrii". Cu unele nuanţări, această formulă de învestitură se regăseşte în: Belgia (Constituţie, art.96, alin.1- “Regele numeşte şi revocă miniştrii”); Olanda  (Constituţie, art. 43  – “Primul ministru şi ceilalţi miniştri sunt numiţi şi demişi prin decret regal ») şi Danemarca (Constituţie, art.14 – “Regele numeşte şi demite primul-ministru şi miniştrii. Acesta stabileşte numărul miniştrilor şi repartizarea competenţelor între aceştia. Semnătura regelui pe rezoluţiile privind legislaţia şi Guvernul conferă acestora validitate dacă este însoţită de semnătura unuia sau mai multor miniştri. Fiecare ministru semnatar răspunde pentru rezoluţie.”) 

▪ În Belgia, şeful statului nu are prerogative în procesul de guvernare, atribuţiile Regelui limitându-se la îndeplinirea unor proceduri protocolare. Formal, Regele are o putere reală de conducere, întrucât art.37 din Constituţie prevede că puterea executivă la nivel federal aparţine acestuia.
Regele are un rol important exercitat cu discreţie, acela de a influenţa direct numirea Primului-ministru, desemnând un formator care, prin consultarea liderilor de partide, încearcă să formeze o echipă guvernamentală, respectându-se echilibrul politic şi lingvistic al coaliţiei guvernamentale. Chiar dacă nu există un acord clar între partide, Regele poate influenţa direct alegerea Primlui-ministru şi poate, de asemenea, refuza demisia acestuia.
Competenţele Regelui sunt strict cele formal atribuite de Constituţie şi de legile speciale adoptate în baza acesteia (Constituţie, art.105).
 
Actele semnate de Rege trebuie contrasemnate de ministrul de resort (care, în acest fel, îşi asumă răspunderea pentru conţinutul acestora). 


Persoana Regelui este inviolabilă (Constituţie, art.88).  


Responsabilitatea membrilor Guvernului se asumă (potrivit art.101 din Constituţie) în faţa Camerei Reprezentanţilor. 


3. Prevederi constituţionale în materie
Belgia
Art.37

Regele aparţine puterii federale executive, în condiţiile stabilite de Constituţie.

(…)

Art.88

Persoana regelui este inviolabilă, miniştrii acestuia sunt răspunzători.

(…)

Art. 96

Regele numeşte şi revocă miniştrii.

Guvernul federal prezintă Regelui demisia în cazul în care Camera Reprezentanţilor, cu majoritatea absolută a membrilor, adoptă o moţiune de neîncredere propunând Regelui nominalizarea unui succesor al Primului-ministru în cele trei zile care urmează respingerii unei moţiuni de încredere. Regele numeşte în funcţia de Prim-ministru succesorul propus, care îşi preia funcţia în momentul depunerii jurământului de către noul Guvern federal.

(…) 



Art.101




Miniştrii răspund în faţa Camerei Reprezentanţilor.


Niciun ministru nu poate fi urmărit sau cercetat pentru opiniile exprimate în exercitarea funcţiilor.



(…)


Art.105



Regele nu are alte competenţe în afara celor formal conferite de Constituţie şi de legile speciale adoptate în baza Constituţiei.”

▪ În Danemarca, potrivit Constituţiei, rolul fundamental al monarhului este acela de a arbitra şi sancţiona conflictele apărute între Guvern şi Parlament, exercitând o „magistratură de influenţă”.  
Monarhul este şeful formal al statului, având un rol mai mult ceremonial, deoarece puterea executivă a monarhului este exercitată de Cabinet, Primul-ministru fiind „primul între egali”.

Regina numeşte şi revocă Primul-ministru şi miniştrii; stabileşte numărul şi atribuţiile acestora şi conduce Consiliul de Miniştri, care hotărăşte asupra tuturor legilor şi măsurilor guvernamentale importante.


Deşi Constituţia conferă Reginei competenţa desemnării Primului-ministru şi a miniştrilor, aceasta nu are o influenţă reală în numirea/demiterea unui ministru, miniştrii fiind propuşi/demişi de Primul-ministru. 


În vederea desemnării unui nou Prim-ministru, Primul-ministru în exerciţiu şi Regina stabilesc politicianul care are capacitatea de a întruni votul majorităţii parlamentare şi pe care, apoi, Regina îl numeşte în funcţia de prim-ministru. Pentru această funcţie, nu poate fi desemnată o persoană care nu se bucură de sprijinul majorităţii parlamentare.


Regina are obligaţia de a semna toate actele şi rezoluţiile importante adoptate de Guvern. Totuşi, actele şi rezoluţiile sunt valide numai dacă sunt semnate de unul sau mai mulţi miniştri. 


Regina nu răspunde pentru actele şi rezoluţiile pe care le semnează, răspunderea aparţinând miniştrilor semnatari. 



Danemarca - Prevederi constituţionale în materie


Art.14



Regele numeşte şi demite Primul-ministru şi miniştrii. Regele stabileşte numărul miniştrilor şi repartizarea competenţelor între aceştia. Semnătura Regelui pe rezoluţiile privind legislaţia şi Guvernul conferă acestora validitate dacă este însoţită de semnătura unuia sau mai multor miniştri. Fiecare ministru care a semnat răspunde pentru rezoluţie.
▪ Regimul constituţional din Luxemburg prezintă o particularitate singulară. Potrivit Constituţiei, Marele Duce reprezintă suveranul constituţional şi deţinătorul puterii executive. Ca şef al executivului într-un sistem parlamentar, numeşte şi revocă miniştrii aşa cum consideră necesar. Aşadar, din punct de vedere constituţional, membrii Guvernului nu sunt consideraţi ca făcând parte din puterea executivă. Statutul acestora este mai degrabă de consilieri personali ai Marelui Duce, deşi toate actele monarhului sunt contrasemnate de un membru al Guvernului care, astfel, îşi asumă responsabilitatea.


Luxemburg - Prevederi constituţionale în materie
Art.33

Marele Duce este şeful statului, simbolul unităţii acestuia şi garantul independenţei naţionale. Acesta exercită puterea executivă conform Constituţiei şi legilor ţării.

(…)
Art.76

Marele Duce reglează organizarea Guvernului său, care este compus din cel puţin 3 membri.

În exercitarea puterii atribuite de articolele 36 şi 37.alin.4 din Constituţie, Marele Duce poate, în cazurile pe care le stabileşte, să însărcineze membrii Guvernului de a lua măsuri de executare.

Art.77

Marele Duce numeşte şi revocă membrii Guvernului.

Art.78

Membrii Guvernului sunt responsabili.

Art.79

Între membrii Guvernului şi Marele Duce nu există nici o autoritate intermediară.”
▪ În Olanda, conform art.43 din Constituţie, Primul-ministru, precum şi ceilalţi membri ai Cabinetului, sunt numiţi şi revocaţi prin decret regal, contrasemnat de Primul-ministru. Acesta din urmă contrasemnează şi decretul regal privind propria numire. 
Din Guvern fac parte Regele şi miniştrii, iar din Cabinet Primul-ministru, miniştrii şi secretarii de stat. 
Procedura de formare a Cabinetului nu este reglementată de Constituţie. Într-o mare măsură, aceasta are la bază cutume constituţionale nescrise şi presupune: stabilirea partidelor de coaliţie; negocierea, de către liderii acestora a Acordului de coaliţie şi a componenţei noului Cabinet; selectarea, de către Primul-ministru ce urmează a fi desemnat (aşa-numitul „formator al Cabinetului”) a celorlalţi membri ai Cabinetului. Membrii Cabinetului sunt oficial desemnaţi de Rege.

La 27 martie 2012, Camera Reprezentanţilor a adoptat modificarea prevederilor din propriul Regulament referitoare la procesul de formare a Cabinetului. Scopul amendamentului a fost acela de a conferi Camerei Reprezentanţilor dreptul de iniţiativă în formarea unui nou Cabinet. Anterior modificării, şeful statului avea un rol cheie în procesul de formare. Astfel, după consultarea consilierilor săi, şeful statului desemna “un informator” a cărui sarcină era de a explora posibilităţile de formare a unui Cabinet care să se bucure de sprijin suficient al Camerei Reprezentanţilor. După prezentarea rezultatelor procesului de informare, şeful statului numea “un formator”.

După modificarea Regulamentului Camerei Reprezentanţilor, în cel târziu o săptămână de la instalarea membrilor nou aleşi ai Camerei Reprezentanţilor, rezultatele alegerilor sunt dezbătute în plen. Scopul dezbaterii îl constituie iniţierea unei misiuni de informare şi desemnarea unui/mai multor “informator/informatori” care să ducă la îndeplinire această misiune. Camera poate hotărî, însă, să înceapă imediat procesul de formare. În acest caz, scopul dezbaterii îl constituie desemnarea unuia/mai multor “formator/formatori” şi iniţierea misiunii de formare.  

Informatorul 
Informatorul examinează care sunt partidele calificate gata să formeze un nou cabinet şi obstacolele care trebuie depăşite. În istoria parlamentară din Olanda, niciodată un partid nu a obţinut mai mult de 50% din voturi. În consecinţă, partidele trebuie să coopereze pentru a forma un guvern de coaliţie. Partidele care nu sunt incluse în coaliţie constituie opoziţia. Scopul misiunii încredinţate informatorului depinde de rezultatele alegerilor. Dacă sunt două partide majoritare care s-au înţeles între ele, rolul informatorului este limitat; aşa s-a întâmplat în 2012, când misiunea informatorilor a constat în explorarea opţiunii unui Cabinet stabil VVD/PvdA în cel mai scurt timp posibil. După finalizarea misiunii, informatorii propun Camerei să desemneze un formator.

Formatorul
În majoritatea cazurilor, formatorul este persoana avută în vedere pentru a fi desemnată în funcţia de prim-ministru. De regulă, primul ministru provine din rândul celui mai mare partid. Formatorul desfăşoară negocieri pentru formarea guvernului şi repartizează posturile ministeriale/portofoliile persoanelor eligibile din cadrul partidelor din coaliţie. Când echipa este completă, noul Cabinet desfăşoară aşa-zisa şedinţă de constituire, în cadrul căreia miniştrii îşi exprimă consimţământul faţă de Acordul de coaliţie şi stabilesc scopurile comune/temele politice cheie ale viitorului Cabinet. Ulterior, şeful statului primeşte jurământul miniştrilor şi al secretarilor de stat. La scurt timp, Cabinetul prezintă Camerei Reprezentanţilor declaraţia politică a Guvernului.

Durata procesului de formare
În Olanda, formarea unui Cabinet poate fi un proces foarte îndelungat. Acest lucru poate ridica probleme, întrucât vechiul Cabinet gestionează numai problemele curente şi necontroversate. Din 1946, durata medie a formării Cabinetului a fost de 89,5 zile. Cel mai scurt proces de formare a avut o durată de 10 zile (1948) şi cel mai lung de 208 zile (1977); formarea  unui Cabinet în exerciţiu a durat 52 de zile.
Deşi constituţional puterea executivă aparţine monarhului şi miniştrilor, Primul-ministru este cel care stabileşte politica generală a Guvernului şi prezidează şedinţele săptămânale ale Cabinetului („Consiliului de Miniştri”). Membru formal al Guvernului, monarhul poate sancţiona actele acestuia fără a se implica în elaborarea lor.
Conform cutumei, Guvernul răspunde în faţa Parlamentului.


Olanda - Prevederi constituţionale în materie
Art.42

1. Guvernul este format din Rege şi miniştri.

2. Miniştrii, şi nu Regele, răspund pentru actele Guvernului.

Art.43

Primul-ministru şi miniştrii sunt numiţi şi demişi prin decret regal.

Art.44

1. Ministerele se stabilesc prin decret regal. Acestea vor fi conduse de câte un ministru.

2. De asemenea, pot fi numiţi şi miniştri fără portofoliu. »


▪ În Spania, monarhia are caracter parlamentar, prerogativele puterii fiind repartizate Parlamentului şi Guvernului. 

Regele este şeful statului şi simbolul unităţii şi permanenţei acestuia. Regele are prerogativa de a arbitra funcţionarea corespunzătoare a instituţiilor democratice şi sarcina de a reprezenta statul în relaţiile internaţionale. Constituţia îngrădeşte prerogativele monarhului prevăzând, la art.56.1, că acesta exercită funcţiile expres atribuite de legea fundamentală şi de alte legi.

Pentru a fi valabile şi pentru a produce efecte juridice, actele emise de Rege în îndeplinirea prerogativelor constituţionale trebuie contrasemnate de Primul-ministru sau, după caz, de miniştrii de resort. Regele nu poate fi tras la răspundere pentru guvernarea statului.


Art.99 din Constituţie consacră o formulă interesantă de învestire a Guvernului, formată din mai multe etape, la care participă atât Regele, cât şi Parlamentul.  Astfel, după alegerile legislative şi în cazurile prevăzute de Constituţie, Regele numeşte candidatul pentru preşedinţia Guvernului, după consultarea reprezentanţilor desemnaţi de grupurile politice cu reprezentare parlamentară şi prin Preşedintele Congresului.



Regele dizolvă Parlamentul şi convoacă alegeri anticipate, cu contrasemnătura Preşedintelui Congresului, dacă în termen de 2 luni de la primul vot de încredere, Congresul nu acordă votul de încredere persoanei desemnate drept candidat la funcţia de Prim-ministru.

Spania - Prevederi constituţionale în materie

Art.99 


1. După fiecare reînnoire a Congresului şi în cazurile prevăzute de Constituţie, Regele, după consultarea reprezentanţilor desemnaţi de grupurile politice cu reprezentare parlamentară, şi prin Preşedintele Congresului, numeşte un candidat pentru preşedinţia Guvernului. 


2. Candidatul numit în conformitate cu prezentul articol prezintă Congresului programul politic al Guvernului pe care urmează să îl formeze şi solicită încrederea Camerei. 


3. În cazul în care Congresul, prin votul majorităţii absolute a membrilor, acordă încrederea candidatului menţionat, Regele numeşte Preşedintele Guvernului. Dacă nu se obţine majoritatea absolută de voturi, aceeaşi propunere se supune la un nou vot, în 48 de ore de la votul precedent, şi se consideră că încrederea a fost acordată dacă se obţine o majoritate simplă de voturi. 


4. În cazul în care, după acest vot, nu s-a obţinut încrederea pentru investitură, se vor supune la vot propuneri succesive în modalitatea prevăzută la paragrafele precedente.


5. Dacă în termen de 2 luni de la primul vot de învestitură niciun candidat nu a obţinut încrederea Congresului, Regele dizolvă ambele Camere şi convoacă alegeri anticipate, cu contrasemnătura Preşedintelui Congresului.

Art.100

Ceilalţi membri ai Guvernului sunt numiţi şi demişi de Rege, la propunerea Preşedintelui Guvernului.


Art.101

1. Guvernul demisionează după desfăşurarea alegerilor generale, în cazul pierderii încrederii parlamentare aşa cum se prevede în Constituţie, sau în cazul demisiei sau al decesului Preşedintelui Guvernului.


2. Guvernul demisionar îşi continuă activitatea până la preluarea mandatului de către noul Guvern.” 


▪ În Suedia, şeful statului este Regele/Regina.


Guvernarea regatului se asigură de către Guvern, care răspunde în faţa Parlamentului şi îl informează pe monarh asupra actelor de guvernare exercitate.


Legea privind instrumentul Guvernului se îndepărtează de „uzanţele britanice" consacrând o formulă de învestire a Guvernului specifică unui regim parlamentar clasic, cu vot de încredere al Parlamentului, care poate fi şi tacit, la expirarea unui termen de 4 zile, cu precizarea că Primul-ministru este numit, după votul expres sau implicit al Parlamentului, de către Preşedintele acestuia 


Suedia - Prevederi în materie din Legea privind instrumentul Guvernului 
Capitolul 1. Principii fundamentale privind forma de guvernământ
Art.5. Regele sau Regina, care ocupă tronul Suediei în conformitate cu Legea privind succesiunea, este şeful statului.

Art.6. Guvernul guvernează Regatul. Acesta răspunde în faţa Parlamentului.

Capitolul 5. Şeful statului


Art.1. Capitolul 1, articolul 5 prevede că Regele sau Regina care ocupă tronul Suediei în conformitate cu Legea privind succesiunea este şeful statului.

(…)

Art.3. Şeful statului este informat de către Primul-ministru asupra problemelor Regatului. Ori de câte ori este necesar, Guvernul se întruneşte ca şi Consiliu de Stat sub preşedinţia şefului statului.

Capitolul 6. Guvernul


Votarea Primului-ministru după alegeri


Art.3


În maximum 2 săptămâni de la întrunire, Parlamentul nou ales stabileşte, prin vot, dacă Primul-ministru se bucură de sprijin suficient în Parlament. Dacă peste jumătate din membrii Parlamentului votează negativ, Primul-ministru este demis. Votul nu se exercită dacă Primul-ministru a fost deja demis.

Formarea Guvernului


Art.4


Dacă este necesară numirea unui Prim-ministru, Preşedintele Camerei invită la consultări reprezentanţi ai fiecărui grup de partid parlamentar. Anterior prezentării unei propuneri în faţa Parlamentului, Preşedintele Camerei discută asupra acestui subiect cu vicepreşedinţii Camerei. Parlamentul votează propunerea în termen de 4 zile, fără o pregătire a priori în comisie. Dacă peste jumătate din numărul parlamentarilor votează împotriva propunerii, aceasta este respinsă. În orice alt caz, propunerea este adoptată.


Art.5


Dacă Parlamentul respinge propunerea Preşedintelui, se repetă procedura prevăzută la art.4. Dacă Parlamentul respinge de 4 ori propunerea Preşedintelui, procedura de numire a Primului-ministru este abandonată şi se reia numai după desfăşurarea alegerilor parlamentare. Dacă în următoarele 3 luni nu trebuie să se desfăşoare alegeri parlamentare ordinare, atunci în aceiaşi perioadă urmează să se desfăşoare alegeri extraordinare.


Art.6


Dacă Parlamentul a aprobat o propunere pentru un nou Prim-ministru, acesta din urmă informează Parlamentul, cât mai curând posibil, cu numele miniştrilor. Schimbarea Guvernului se produce la Consiliul de Stat în faţa şefului statului sau, în absenţa acestuia, în faţa Preşedintelui Parlamentului. Preşedintele Parlamentului este întotdeauna invitat să participle la un astfel de Consiliu.


Preşedintele emite, din partea Parlamentului, o scrisoare de numire a Primului-ministru.


Demiterea primului-ministru sau a unui ministru


Art.7


Dacă Parlamentul declară că Primul-ministru sau un membru al Guvernului nu se mai bucură de încrederea sa, Preşedintele îl demite pe ministrul în cauză. Totuşi, dacă Guvernul este în poziţia de a convoca alegeri parlamentare extraordinare şi face acest lucru în termen de o săptămână de la declararea neîncrederii, ministrul nu este demis.

Normele privind demiterea Primului-ministru ca urmare a votului asupra Primului-ministru după după alegeri sunt cuprinse în art.3.”
� Constanţa Călinoiu, Victor Duculescu, Georgeta Duculescu, Drept constituţional comparat, Tratat, Ediţia a IV-a, Vol.I, Editura Lumina Lex, Bucureşti, 2007, p.67


� Aceasta reprezintă, de fapt, prima şi cea mai importantă deosebire între regimul semiprezidenţial şi cel prezidenţial, deoarece, în regimurile prezidenţiale, preşedintele este totodată şeful puterii executive.


� Victor Duculescu, Constanţa Călinoiu, Georgeta Duculescu, Drept constituţional comparat, Ediţia a doua, Volumul I, Editura Lumina Lex, Bucureşti, 1999, pp.185-186


� Alexandru Radu, Sisteme politice contemporane. Forme de guvernare în 29 de state, Editura CH Beck, Bucureşti, 2010, p.75


� Bogdan Dima, Raporturile dintre şeful statului şi primul-ministru din România. O abordare comparativă, Revista de drept public nr.3/2006, pag.92-93


� Guvernul este format din miniştrii departamentali (cei care conduc ministerele), miniştri non-departamentali (fără portofoliu – cei care ocupă în mod tradiţional anumite funcţii, adesea onorifice), membrii grupului de parlamentari însărcinaţi cu organizarea votului în Parlament şi consilierii juridici ai Guvernului.


� Cabinetul, adevăratul organ de decizie guvernamentală, este format din cei mai importanţi miniştri departamentali. 


� Pentru a reduce rolul monarhului la unul pur ceremonios, Constituţia din 1974 a transferat, de la monarh la Preşedintele Parlamentului, dreptul de numire a Prim-ministrului. 

